Хайрли ташаббуслар юртимизга ёғилаётган эзгулик нурини зиёда этади | "Андижон гўшт сут савдо" МЧЖ\n« Президент Учтепа туманида икки юз нафар хотин-қиз иш билан таъминланадиган…\nBloomberg: Ўзбекистонда чет эл сайтларига тўсиқ олиб ташланди »\nОпубликовано 11.05.2019 | Автор: asmedia\nЎзбекистон Республикаси Президенти Шавкат Мирзиёев 10 май куни Тошкент шаҳрида амалга оширилаётган бунёдкорлик ишлари ва йирик лойиҳалар билан танишди.\nДавлатимиз раҳбари дастлаб Шайхонтоҳур туманидаги Сузук ота мажмуасига ташриф буюрди.\nМуқаддас ислом динининг эзгу амалларини эъзозлаш, улуғ алломаларимиз меросини тиклаш, қадамжоларини обод этиш борасидаги хайрли ишлар муборак Рамазон ойида эзгулик нурларини янада кўпайтиради.\nПрезидент Шавкат Мирзиёев раҳбарлигида ҳар йили Рамазон ойида ислом динининг асл моҳиятини тарғиб этиш, илм-фанни ривожлантириш, эътиқод эркинлигини таъминлаш, мўмин-мусулмонлар учун кенг шароит яратиш бўйича янги-янги ташаббуслар рўёбга чиқарилмоқда. Хусусан, ўтган йили Рамазон ҳайитида Тошкент шаҳрида Ўзбекистон ислом цивилизацияси маркази қурилишига тамал тоши қўйилди.\nАйни муқаддас Рамазон кунлари Сузук ота мажмуаси тўла фойдаланишга топширилгани пойтахт аҳолисига ўзгача туҳфа бўлди.\nСузук ота зиёратгоҳини яқин-яқингача кўпчилик билмас, маҳалла ичида қолиб кетган мақбара ва эски масжид қаровсизликдан зах тортиб, нураб ётган эди.\nДавлатимиз раҳбари 2017 йил 26 май куни Сузук ота мажмуасида бўлиб, мақбара ва масжидни реконструкция қилиш, атрофини ободонлаштириш бўйича топшириқлар берган эди. 2018 йил 9 февралда қурилишнинг бориши билан танишиб, мажмуа ёнида ҳунармандлар маркази ва кутубхона барпо этиш бўйича кўрсатма берди. Шундан сўнг амалга оширилган бунёдкорлик ва ободонлаштириш ишлари тарихий обидаларга янги ҳаёт бахш этди.\nМақбара ва эски намозхона тубдан таъмирланиб, масжид, иккита минора барпо этилди. Мажмуага кираверишда музей, кутубхона, маҳалла идораси ва бошқа объектлар қад ростлади. Фавворалар ўрнатилиб, қарийб 8 гектарлик майдон ободонлаштирилди. Мақбаранинг икки томонида ҳунармандлар учун ҳар бири 4,5 сотихли ўттизта коттеж барпо этилди.\nҲудудда зиёратчиларнинг ҳордиқ чиқариши учун айвонлар қурилди. Уларнинг ёғоч устунлари, равоқлари нафис ўймакорлик намуналари билан безатилди. Мақбара ва бинолар сирти, эшик-ромлар, тоқларга турфа рангларда нақшлар билан миллий менталитетимизга мос зеб берилди.\nХўжа Аҳмад Яссавийнинг набираси бўлган Сузук ота яссавия тариқатининг пешвоси, ўймакор уста бўлган. Юзлаб шогирдлар тарбиялаб, ҳунар ўргатган. 1363-1364 йилларда буюк бобокалонимиз Амир Темур Сузук ота қабри устида мақбара ва масжид бунёд эттирган.\nДавлатимиз раҳбари ташаббуси билан бу ерда амалга оширилган бунёдкорлик ишлари натижасида бебаҳо ёдгорлик ўзининг тарихий қиёфасини сақлаган ҳолда янги маҳобатли табаррук зиёратгоҳга айланди. Бугун бу ерга келганлар мажмуанинг бетакрор салобатидан улкан маънавий-руҳий қувват олади.\nПрезидентимиз ушбу бунёдкорлик ишлари билан танишди. Мақбара зиёрат этилиб, Қуръон тиловат қилинди.\nШу ерда диний уламолар ва нуронийлар билан суҳбат бўлиб ўтди. Шавкат Мирзиёев уларни Рамазон ойи билан яна бир бор табриклаб, янгиланган мажмуанинг шундай улуғ айём кунларда очилиши хайрли эканини таъкидлади.\nШайхонтоҳур қадимдан Тошкентнинг ҳунармандлик ривожланган масканларидан бўлиб келгани, аждодларимизнинг эзгу анъаналарини бардавом сақлаш юртимизда қадимий ҳунармандлик турлари билан бирга, сайёҳликни ривожлантиришга хизмат қилиши қайд этилди.\nБошқалар йўқ тарихини бор қилишга ҳаракат қилади. Биз буюк тарихимизни, алломаларимиз меросини халқимизга, ёшларимизга тўлиқ етказиб беролмадик. Ўзлигимизни англаш нуқтаи назаридан шундай жойларга эътибор берсак, бунга ҳамма эътибор қаратади, деди давлатимиз раҳбари.\nБу ердаги ҳунармандлар уйлари шу маҳаллада яшовчи уста-ҳунармандларга берилди. Улар дурадгорлик, мисгарлик, мусиқа асбоблари ясаш, ёғоч ўймакорлиги, наққошлик, бешикчилик, қурувчилик, косиблик каби ота-боболаридан мерос ҳунарлар билан шуғулланиб келмоқда.\nПрезидентимиз ҳунармандлар уйларини, ёғоч қирмачилик ва хаттотлик устахоналарини кириб кўрди. Икки қаватли бу хонадонларнинг биринчи қавати устахона ва дўкон учун ажратилган. Бу ер ўзига хос ҳунармандлик маркази бўлиб, мажмуа билан бирга ноёб туризм масканига айланади.\nҲунармандлик – ҳалол касб. Бугунги кунда энг катта вазифамиз – иш жойлари яратиш. Ҳунармандларга шароит яратсак, ҳам ўзини боқади, ҳам бошқаларни иш билан таъминлайди. Шогирдлар тарбияласа, қанча ёшлар ҳунарли бўлади, ўз тадбиркорлик ишини очиб, даромад топади, деди Шавкат Мирзиёев.\nТошкент шаҳрининг тарихий қиёфасини сақлаб қолиш, бунда Шайхонтоҳур туманининг ҳунармандлик ва тадбиркорликни ривожлантиришдаги қадимий ролига урғу бериш юзасидан тавсиялар берилди.\nДавлатимиз раҳбари Чилонзор тумани Боғистон кўчасида барпо этилаётган кўп қаватли уйларни бориб кўрди.\nБугун халқимиз турмуш шароитини янада яхшилаш йўлидаги ислоҳотлар ҳар бир туман, ҳар бир маҳаллага кириб боряпти. Тошкент шаҳрида ҳам кўп қаватли уйлар, замонавий мактаб, болалар боғчалари, савдо ва маиший хизмат кўрсатиш шохобчалари, автомобиль турар жойлари барпо этилмоқда.\nБоғистон кўчасидаги уйларнинг қурилиши бошланганига кўп бўлгани йўқ. Президентимиз 2018 йил 21 декабрь куни бу ерга келиб, қурилиш макетлари билан танишган, зарур кўрсатмалар берган эди. Орадан беш ой ўтиб, бу ерда замонавий турар жой мавзеи бунёд этилди.\nУмумий майдони 5,6 гектар бўлган ҳудудда жами 24 та 9 қаватли уй барпо этиш режалаштирилган. Айни пайтда 17 та уй қурилиши якунланиб, ички ва ташқи пардозлаш ишлари олиб борилмоқда.\nУйлар 100 фоиз юртимизда ишлаб чиқарилган қурилиш материалларидан фойдаланиб, инновацион усуллар асосида барпо этилмоқда. Деворлар қўшимча материаллар билан қоплангани иссиқликни сақлаш ва 70 фоизгача энергияни тежаш имконини беради. Иситиш ва совутиш тизими ҳар бир хонадонда мустақил бошқарилади. Энг муҳими, уйлар яшаш учун тайёр ҳолда топширилади.\nПрезидентимиз қуриб битказилган хонадонлардан бирини кириб кўрди.\nКенг, баланд, шинам, қулай уйлар шаҳарсозликнинг янги намунаси бўлади ва одамларга янгича тарзда турмуш кечириш имконини туҳфа этади.\nБундай уйларнинг сифати, энергияни тежаши, зилзилабардошлиги халқимизга жуда маъқул бўлмоқда. Шу тажриба асосида мамлакатимизнинг бошқа ҳудудларида ҳам турар жойларни кўпайтириш зарур, деди Шавкат Мирзиёев.\nАйни пайтда уйлар сотуви бошланган. Мижозлардан “call маркази” орқали 24 соат давомида ариза қабул қилиш ва махсус дастур асосида хизмат кўрсатиш йўлга қўйилган.\nТурар жой мажмуасида “ақлли шаҳар” концепцияси асосида аҳолига коммунал хизмат кўрсатишнинг янги тажрибаси қўлланилади. Яъни, уйларда электр, сантехника ёки бошқа масалада бирор муаммо пайдо бўлса, бу ҳақда марказий бошқарув пультига хабар боради ва тезкор гуруҳ зудлик билан етиб келади.\nЛойиҳага кўра, ҳудудга туташ бир километрга яқин йўл ва Бўзсув канали атрофида велосипед йўлаги, болалар майдончалари, дам олиш жойлари, фавворалар, музқаймоқхоналар ташкил этилади.\nПрезидентимиз шайх Муҳаммад Содиқ Муҳаммад Юсуф номидаги мажмуада амалга оширилган бунёдкорлик ишлари билан танишди.\nДавлатимиз раҳбари ўтган йили февраль ойида ушбу мажмуа лойиҳаси билан танишиб, уни янада такомиллаштириш, бунда халқимиз ва уламоларнинг таклифларини ҳам ўрганиш бўйича топшириқлар берган эди.\nМажмуада қисқа вақтда улкан қурилиш-ободонлаштириш ишлари амалга оширилди. 2 минг кишига мўлжалланган масжид, анжуманлар зали, музей, кутубхона, мақбара, таҳоратхона ва бошқа ёрдамчи хоналар бунёд этилди. Фаввора қурилиб, замонавий ўриндиқлар ўрнатилди.\nШайх Муҳаммад Содиқ Муҳаммад Юсуф 1952 йил 15 апрель куни Андижон вилоятида таваллуд топган. Жуда қийин ва мураккаб даврда Ўрта Осиё ва Қозоғистон мусулмонлари диний идораси раиси, муфтий лавозимида ишлади. У киши фаолият кўрсатган йиллар исломий илмлар, диний қадрият ва анъаналар қайта тикланган давр сифатида тарихимизда алоҳида ўрин тутади.\nМуфтий вазифасида у киши халқаро миқёсда кенг фаолият юритиб, кўплаб ислом мамлакатлари билан маданий-маърифий алоқаларни ривожлантириш йўлида хизмат қилди. Улуғ ватандошимизнинг дунё мусулмонлари орасидаги обрў-эътибори жуда баланд эди. У Жаҳон мутафаккир уламолари йиғини Ижроия қўмитаси, Жаҳон мусулмон уламолари халқаро уюшмаси, Жаҳон ислом уюшмаси каби нуфузли ташкилотлар, Иордания қироллик академияси аъзоси, Миср Араб Республикасининг “Нил лаври” олтин нишони совриндори бўлган. Шуни алоҳида таъкидлаш керакки, замонавий тарихимизда исломий илмлар бўйича ҳеч ким бу даражада юксак мавқега кўтарилмаган.\nУлуғ аллома диний-маърифий мавзуларда 100 дан зиёд китоб ёзган. Шайх ҳазратларининг ҳикматга тўла сўзлари, суҳбатлари, радио ва телевидение, матбуот саҳифаларидаги чиқишлари юртдошларимиз қалбидан чуқур жой олган.\nПрезидентимиз бу масжид шайх Муҳаммад Содиқ Муҳаммад Юсуф номига муносиб бўлганини таъкидлади. Ҳазратнинг илмий меросини ўрганиш, маърифат ва одоб-ахлоқ мавзуларида кўпроқ китоблар чоп этиш, жамиятимиздаги маънавий муҳитни мустаҳкамлаш бўйича тавсиялар берилди.\nШавкат Мирзиёев “Тошкент” автовокзалида бўлиб, бу ерда амалга оширилган ишлар ва йўловчилар учун яратилган шароитлар билан танишди.\nДавлатимиз раҳбарининг 2017 йил 10 январдаги “Аҳолига транспорт хизмати кўрсатиш ҳамда шаҳарлар ва қишлоқларда автобусларда йўловчилар ташиш тизимини янада такомиллаштириш чора-тадбирлари тўғрисида”ги қарори асосида Тошкент шаҳридан вилоятлар марказлари ва қўшни давлатларга автотранспорт қатнови йўлга қўйилди. Ташландиқ ҳолга келиб қолган “Тошкент” автовокзали таъмирланиб, йўловчилар ва мамлакатимизга келаётган сайёҳлар учун кўплаб қулайликлар яратилди.\nАйни пайтда автовокзалда бир вақтнинг ўзида 2 минг 200 йўловчига хизмат кўрсатиш имконияти мавжуд. Вокзал сўнгги русумдаги технологиялар билан жиҳозланган. Бу ерда замонавий VIP-зал, она ва бола, тиббиёт хоналари, намозхона, меҳмонхона, ҳайдовчилар учун дам олиш хонаси, диспетчерлик хизмати, дўконлар, кафе-бар ташкил этилган. Имконияти чекланганларнинг вокзал ҳудудида эмин-эркин ҳаракат қилиши учун ҳам шароит яратилган. Иккитадан лифт ва эскалатор, махсус пандуслар шулар жумласидан.\nҲозирги кунда “Тошкент” автовокзалидан Россиянинг Нижний Новгород, Қозон, Қозоғистоннинг Нур-Султон, Чимкент, Туркистон, Қизил Ўрда, Олмаота, Ушкунур, Тароз, Еттисой, Қирғизистоннинг Бишкек, Тожикистоннинг Хўжанд шаҳарларига автобуслар қатнамоқда. Улар хизматидан кунига мингтагача йўловчи фойдаланади.\nБундан ташқари, маҳаллий йўналишларда кунига 10 дан ортиқ қатнов амалга оширилаётир. Узоқ йўналишларга чипталарни олдиндан сотиш йўлга қўйилган. Ҳар бир автобус йўналишга чиқишдан аввал тўлиқ техник, ҳайдовчилар эса тиббий кўрикдан ўтади. Автобусларнинг санитар ҳолати ҳам доимий назоратда.\nДавлатимиз раҳбари бу ерда яратилган шароитни кўздан кечирди. Халқаро тажриба асосида автобус ҳайдовчилари малакасини ошириш, йўловчилар хавфсизлигини таъминлаш бўйича мутасаддиларга зарур топшириқлар берди.\nПрезидентимизнинг 2018 йил 5 мартдаги “Ўзбекистон Республикаси фуқароларининг вақтинчалик меҳнат фаолиятини амалга ошириш учун республика ташқарисига транспортда чиқиш вақтида хавфсизлигини таъминлаш чора-тадбирлари тўғрисида”ги қарорига биноан хорижий давлатларга вақтинчалик ишлаш учун кетаётган фуқароларни ўз манзилига хавфсиз етказиб қўйиш мақсадида “Uzautotrans Service” корхонаси ташкил этилди. Корхона паркини замонавий автобуслар билан таъминлаш учун Хитойнинг “Zhengzhou Yutong Bus Co. Ltd.” компаниясидан 168 та замонавий автобус харид қилинди.\nШу ерда мамлакатимизнинг транспорт-логистика тизимини ривожлантириш, халқаро ва шаҳарлараро автобус йўналишлари, автовокзал ҳамда автостанцияларни такомиллаштириш лойиҳалари тақдимоти ўтказилди.\nДавлатимиз раҳбари Учтепа туманидаги 238-умумий ўрта таълим мактабининг янги ўқув биноси билан танишди.\nМазкур таълим муассасаси 1969 йилда қурилган. Мактабларни қуриш, реконструкция қилиш, мукаммал таъмирлаш ва жиҳозлаш бўйича манзилли дастур асосида 2006 йилда жорий таъмирдан чиқарилган бу муассасада 2 минг 600 дан зиёд ўқувчи икки сменада таълим олади.\nЯнги ўқув биноси қурилишига 2 миллиард сўмдан ортиқ бюджет маблағи сарфланди. У 240 ўринга мўлжалланган. Кутубхона, мусиқа, технология, инглиз тили, тасвирий санъат каби 12 ўқув хоналари замонавий жиҳозланган. “Ёшлар театр студияси”, “Ёш ижодкорлар”, “Халқ чолғу асбоблари”, “Дастурлаш ва компьютер сабоқлари”, “Тадбиркор қизлар”, тикувчилик ва бичувчилик тўгараклари ўқувчилар ихтиёрида. Кутубхонада Wi-Fi ҳудуди ташкил этилган бўлиб, ўқувчилар электрон ва аудиокитоблардан бемалол фойдаланиши мумкин.\nПрезидентимиз янги бинодаги шароитларни кўздан кечирди. Таълим тизимига замонавий ўқув дастурларини жорий этиш бўйича тавсиялар берди.\nШу ерда Тошкент шаҳар халқ таълими муассасаларининг бугунги аҳволи, мактабларнинг моддий-техник таъминоти бўйича маълумот берилди.\nТошкент шаҳрида айни пайтда 303 та мактаб мавжуд. Уларда 409 мингдан зиёд ўқувчи таҳсил олмоқда. 217 та мактабда 2-3 сменада таълим берилади. 2019-2020 ўқув йилида ўқувчилар сони 450 мингга етиб, қўшимча 40 минг ўқувчи ўрнига эҳтиёж пайдо бўлади. Шунинг учун 9 та, жумладан, жорий йилнинг ўзида 7 минг 350 ўринли 5 та янги мактаб, 37 та мактабда қўшимча бинолар қуриш таклифи илгари сурилди.\nЯнги мактаб қуришдан олдин бор имкониятлардан, жумладан, коллеж ва лицейлардан бўшаган бинолардан унумли фойдаланиш масаласини ўрганиб чиқиш зарур. Мактаблар қурилишига, архитектурасига янгича услубда ёндашиш мақсадга мувофиқдир, деди Президент.\nДавлатимиз раҳбари Учтепа туманида 200 нафар хотин-қиз иш билан таъминланадиган тикувчилик цехига борди. Мамлакатимизда хотин-қизлар бандлигини таъминлаш, ички бозорни ўзимизда ишлаб чиқарилган сифатли кийим-кечаклар билан тўлдиришда жойларда ташкил этилаётган тикувчилик корхоналарининг алоҳида ўрни бор.\nЯқинда “Козимжон рейтинг сервис” корхонаси томонидан ташкил этилган тикувчилик цехи шулардан бири. Бу цех “Кўкча текстиль” жамияти билан ҳамкорликда бунёд этилди. Лойиҳа қиймати 3 миллиард сўм. “Кўкча текстиль” хориждан 100 та замонавий тикув машинаси ва ёрдамчи ускуналар олиб келиб ўрнатди. Цех йилига 500 минг дона тайёр трикотаж маҳсулоти ишлаб чиқариш қувватига эга. Асосан Учтепа туманидаги банд бўлмаган хотин-қизлар қайта ўқитилиб, ишга қабул қилинади. Келгусида тайёр маҳсулотлар учун махсус кўргазма зали ташкил этиш кўзда тутилган.\nКорхона хизмат кўрсатиш соҳасида иш юритади. 2017 йили супермаркет, 2018 йилда оилавий ресторан қурилиб, 135 иш ўрни яратилган. Тошкент шаҳридаги Инҳа университети билан ҳамкорликда очилган махсус тайёрлов курси фаолият кўрсатмоқда.\nПрезидент бу каби корхоналарнинг мамлакатимиз иқтисоди ривожидаги ўрнига тўхталиб, биринчи навбатда, маҳсулот сифатига эътибор қаратиш зарурлигини қайд этди. Бозор талабини доимий ўрганиб бориш, маҳсулот экспортини йўлга қўйиш бўйича кўрсатмалар берди.\nШавкат Мирзиёев Учтепа тумани раҳбарлари, маҳаллалар раислари, зиёлилар, мутасаддилар билан учрашув ўтказди.\nДавлатимиз раҳбари туманда аҳоли жон бошига саноат маҳсулотлари ишлаб чиқариш ва хизмат кўрсатиш Тошкент шаҳри бўйича ўртача кўрсаткичдан 2 баробар камлигини қайд этди. Тадбиркорликни ривожлантириш, иш ўринларини кўпайтириш, ички йўллар ва коммунал тармоқларни таъмирлаш, ёшлар масаласи бўйича кўп ишлар қилиниши зарурлигини таъкидлади.\nУчтепа туманини ҳар томонлама ривожлантириш бўйича алоҳида қарор қабул қилинади. Унга нисбатан аниқ таклифларингизни айтсангиз, бу ҳужжат амалий жиҳатдан янада фойдали, қамровли бўлади, деди Шавкат Мирзиёев.\nТуман иқтисодиётини ривожлантириш мақсадида 2019-2020 йилларда умумий қиймати 1 триллион 540 миллиард сўмлик 61 та лойиҳани амалга ошириш бўйича туман инвестиция дастури шакллантирилган. Ушбу лойиҳалар доирасида 132 миллион доллар хорижий сармоя ўзлаштирилиб, 6 мингдан зиёд янги иш ўрни яратилади.\nТумандаги бўш турган ёки тўлиқ ишлатилмаётган 194 та объект фаолиятини қайта тиклаш ёки улар негизида янги корхоналар ташкил этиш бўйича топшириқлар берилди.\n“Ҳар бир оила – тадбиркор” дастури доирасида ўз бизнесини бошламоқчи бўлган оилаларни аниқлаб, уларга жами 37 миллиард сўм миқдоридаги имтиёзли банк кредитлари қисқа муддатда тўлиқ ажратилишини таъминлаш лозимлиги қайд этилди.\nЖорий йилда Инвестиция ва “Обод маҳалла” дастурларига мувофиқ 1 минг 200 ўринли 5 та боғчада қурилиш, реконструкция ва капитал таъмирлаш ишлари бажарилади. Шунингдек, 200 ўринли 2 та янги хусусий боғча ташкил этилади. 24-оилавий поликлиниканинг янги биноси қурилиши якунланиб, фойдаланишга топширилади.\n“Обод маҳалла” дастури доирасида жорий йилда Гузар ва Фарҳод маҳаллаларида 60 та кўп қаватли уй, ички йўллар, электр ва оқова сув тармоқлари, ижтимоий соҳа объектларида 18 миллиард сўмлик таъмирлаш-тиклаш ишлари бажарилади. Натижада 11 минг нафар аҳолининг турмуш шароити яхшиланади.\n“Ёшлар – келажагимиз” Давлат дастурига мувофиқ, 12,5 миллиард сўм имтиёзли кредит ажратиш орқали 14 та лойиҳа амалга оширилади. Ёшларни зарарли таъсирдан сақлаш ва бўш вақтини мазмунли ташкил этиш учун уларни маданият, санъат, спорт, китоб ўқиш ва ахборот технологияларига қизиқтиришга қаратилган 5 та ташаббус ҳаётга изчил татбиқ этилади.\nТуман ёшлари учун “Экобоғ”, “Яшил хиёбон”, “Китоб кафеси” ва “Кўча спорти” намунасидаги спорт-соғломлаштириш майдончалари барпо этилади.\nУчрашув очиқ мулоқот тарзида ўтди. Одамлар ўз фикр-мулоҳазаларини билдирди. Президентимиз таклифларни тегишли режаларга киритиш, яқин вақтларда амалга ошириш бўйича мутасаддиларга топшириқлар берди.


Ўзбекистон консули ўзбекистонликлaр ҳалок бўлган Брянск шaҳригa келди\n18 май 2021, Тошкент вақти: 19:05\nЎзбекистоннинг Россиядaги консули 16 мaрт кунги aвтоҳaлокaтдa кўз юмгaн ўзбекистонликлaр ҳужжaтлaрини рaсмийлaштириш жaрaёнини тезлaштириш учун Брянск шaҳригa келди.\nБу ҳaқдa Интерфaкс aхборот aгентлиги хaбaр берди.\nЭслaтaмиз, Россиянинг Брянск вилоятидa рўй бергaн aвaриядa 17 киши ҳaлок бўлгaн эди. Улaрнинг 16 нaфaри ўзбекистонлик меҳнaт муҳожирлaридир.\nПолиция хабарига кўра, Мерседес машинасида бўлган 19 йўловчидан авария жойида 15 киши нобуд бўлган. Икки нaфaр ўзбекистонлик олгaн жaроҳaтлaридaн кaсaлхонaдa вaфот этгaн.\nРоссия Фaвқулоддa вaзиятлaр вaзирлиги aвтоҳaлокaтгa учрaгaнлaр яқинлaригa рухшунослaр ёрдaм кўрсaтaётгaнини билдирди.


Япония қора икра экспортчисига айланди\nЯпония ўз тарихида илк бора қора икра экспортчисига айланди. Кичик миқдордаги бу ўта тансиқ маҳсулот шу ойда Ҳонконгдаги энг яхши меҳмонхоналардан бирига жўнатилган, деб хабар бермоқда ТАСС ишлаб чиқарувчи Japan Caviar компанияси президенти Мотоо Сакамотога асосан.\n"Экспорт ҳозирча фақатгина Ҳонконгга қилинади, бироқ бизда Жануби-Шарқий Осиё мамлакатларидан ҳам буюртмалар бор, - деди у. – Шу билан бирга, хорижга маҳсулот етказиб беришни кенгайтириш учун ишлаб чиқариш жараёнимизнинг кичиклиги халақит бермоқда. Биз йилига атиги тоннагача қора икра оламиз".\nJapan Caviar Кюсю оролининг жануби-ғарбидаги Миядзаки префектурасида бакрабалиқни кўпайтириш билан боғлиқ тажрибани 1983 йилда бошлаган. Фирма ўттиз йилдан кейин қора икрани сотиш ҳақида қарор қабул қилди. Айни дамда унинг маҳсулоти бутун Япония бўйлаб жойлашган ресторанларга етказиб берилади.\nJapan Caviar – мамлакатдаги энг йирик қора икра ишлаб чиқарувчиси бўлиб, бироқ уни мамлакатнинг бошқа фирмалари ҳам тақдим этади. Япония компаниялари келажакда бу маҳсулот билан Осиё, АҚШ ва Европа Иттифоқи бозорига чиқишни режалаштирган.\nЯпония қора икра


Оиша онамиз розияллоҳу анҳо айтадилар: “Расулуллоҳ соллаллоҳу алайҳи васаллам уйга кирганларида биринчи бўлиб мисвок тутар эдилар” (Имом Муслим ривояти).\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Мисвок ишлатиб ўқилган икки ракат намоз мисвоксиз ўқилган етмиш ракат намоздан афзалдир”, деганлар (Имом Ибн Нажжор ривояти).\nОиша розияллоҳу анҳодан ривоят қилинади. Расулуллоҳ соллаллоҳу алайҳи васаллам: “Мисвок оғизни покловчи ва Аллоҳни рози қилувчидир”, дедилар (Имом Бухорий, Имом Насоий ривояти).\nМисвок милкни бақувват қилади. Тиш тошларини, оғиздаги нохуш ҳидлар ва бактерияларни йўқотади. Хотирани мустаҳкамлайди, нутқни равон қилади. Кўз нурини равшанлаштиради, ошқозон-ичак хасталикларининг олдини олади.\n381 марта ўқилди\nДругие материалы в этой категории: « Мусулмон киши учун ишининг пухталиги муҳимдир\tЛангар ота ёдгорлик мажмуаси - “Туя учинчи бор чўккан жойда қурилган” масжид »


Эълон! “НАМАНГАНДОНМАҲСУЛОТЛАРИ” АЖ акциядорлари диққатига – NAMANGANDONMAHSULOTLARI\n> МАТБУОТ МАРКАЗИ > Эълонлар > Эълон! “НАМАНГАНДОНМАҲСУЛОТЛАРИ” АЖ акциядорлари диққатига\n“Намангандонмаҳсулотлари”АЖ акциядорларининг 2019 йил молия ҳўжалик якунлари бўйича 2019 йил 27 март жума куни соат 10-00 да бўлиб ўтадиган акциядорларнинг умумий йиғилиши ўтказилишини маълум қилади. Жамият мажлислар залида Жамият акциядорларининг 2019 йил молия хўжалик якунларига бағишланган ҳисобот Умумий йиғилиши ўтказилади.\nАкциядолар реестри ёпилган сана: 05.03.2020 й. 20.03.2020 йил.\nРеестрни ёпиш учун асос: Жамият кузатув кенгашнинг 05.03.2020 йилдаги 11-сонли қарори.\n“Намангандонмаҳсулотлари” акциядорлик жамиятининг 2019 йил молия хўжалик якунларига бағишланган ҳисобот Умумий йиғилишининг\n1.Жамиятнинг 2019 йил молия-хўжалик фаолияти якунлари бўйича бажарилган ишлар тўғрисида кузатув кенгаши раисининг ҳисоботи.\n2.Жамиятнинг 2019 йил молия-хўжалик фаолияти якунлари ва Бизнес режасининг бажарилиши тўғрисида жамият раисининг хисоботи.\n3.Жамиятнинг йиллик баланси ва молиявий натижалари тўғрисида жамият бош ҳисобчисининг ҳисоботи.\n4.Ўзбекистон Республикаси Президентининг 2019 йил 24 августдаги ПҚ-4426-сонли қарори талабларига мувофиқ 2019 йил якуни бўйича бошқарув расининг ишлаб чиқаришни маҳаллийлаштириш, саноатда кооперация алоқаларини кенгайтириш масалалари бўйича директорининг ҳисоботи.\n5.Корхоналарда харидлар жараёнининг шаффофлиги асослиги, шу жумладан, маҳаллий маҳсулотларнинг сифат ва нарх бўйича белгиланган параметрларга мувофиқлигини ҳисобга олган ҳолда импорт харидларини, шунингдек валюта ресурсларидан самарали фойдаланилиши тўғрисида ташқи аудит хулосасини кўриб чиқиш.\n6.Жамият балансида улуши бўлган нон, макарон, қандолат ишлаб чиқариш ва транспорт хизмати кўрсатувчи корхоналардан ташқари, барча турдаги корхоналар ҳамда бўш турган бино ва ишноотларни қонунчиликда белгиланган тартибда сотиш.\n7.Жамиятнинг 2019 йил молия-хўжалик фаолияти юзасидан ўтказилган аудит текшируви хулосасини тинглаш.\n8.Жамиятнинг 2019 йил якуни бўйича жамиятнинг ихтиёрида қолган соф фойда тақсимоти ва дивидент миқдорини белгилаш.\n9.Жамиятнинг 2020 йил учун Бизнес режасини тасдиқлаш.\n10.Жамият кузатув кенгаши аъзоларининг янги таркибини сайлаш.\n11.Жамият ижро этувчи органи раҳбари билан тузилган меҳнат шартномасини узайтириш.\n12.Жамият кузатув кенгаши ва Тафтиш комиссияси аъзоларини моддий рағбатлантириш тўғрисидаги Низомда киритилган ўзгартириш тўғрисида.\n13.Жамиятнинг 2020 йил якуни бўйича миллий ва халқаро стандартлар асосида ўтказиладиган ташқи аудитни Ўзбекистон Республикасининг “Давлат харидлари тўғрисида”ги Қонунига асосан амалга ошириш.


ИНСТИТУТ ҲАРБИЙ КАФЕДРАСИДА\nТалабалар билан суҳбатлашсам ёки уларни гурас-гурас ўқув муассасалари томон кетаётганлари, қайтаётганларини кўрсам кайфиятим кўтарилади. Бир-бирлари билан ниманидир қизғин муҳокама қилаётган ёшларни четдан кузатиш ҳам мароқли. Улар эртамиз эгалари, бизнинг умидимиз, ишончимиз.\nТошкент тўқимачилик ва енгил саноат институти мажлислар зали анчагина катта ва ҳашамдор. Бу ерда бўлиб ўтадиган тадбирни газетамиз саҳифаларида ёритиш мақсадида келганимда зал аллақачон талабалар билан тўлган эди. Енгил ғовур кўтарилиб турар, кўзлар қувончи бўлган фарзандларимиз орасида институт қошидаги академик лицей ўқувчилари ҳам жой олган, тадбир бошланишини бесабрлик билан кутиб турган эканлар.\nБу бесабрликнинг сабаби институт ҳарбий кафедраси бошлиғи подполковник Аброр Артиқовнинг тадбир мақсадини баён қилганида аён бўлди. Йиғиннинг иккинчи қисми ҳарбий кафедрага талабалар танлови шартлари хусусида бўлди. Бу талабаларнинг катта қисмини қизиқтирадиган долзарб мавзу эканлиги кўпдан кўп саволларда ҳам англашилди.\nМамлакатимиз ўқув муассасаларида икки муҳим жиҳат яъни таълим ва тарбия ажралмас ҳолда олиб борилади. Тадбирда сўзга чиққанлар ана шу жиҳатга алоҳида эътибор қаратдилар. Шунингдек, маънавият, маданият ҳақида сўз кетганида майда-чуйда нарсалар бўлмаслиги, ҳатто энг оддий муносабатлар, кўчада, боғларда, жамоат транспортида, институт ҳудудида юриш ва ўзини тутиш одоби ҳақида сўз борди. Ватанпарварлик тарбияси оиладан бошланиши, боғча, мактаб, олий таълим муассасаларида эса сайқал топиши алоҳида таъкидлаб ўтилди.\nТадбирда резервдаги подполковниклар кафедра бошлиғининг маънавий-маърифий ишлар бўйича ўринбосари Шавкат Абдиазимов, катта ўқитувчи, ўқув қисми бошлиғи Алишер Исмоилов, институт қошидаги академик лицей ўқитувчиси Исажон Юсуповнинг маърузалари катта қизиқиш билан тингланди.\nҲарбий кафедра бошлиғи ҳужжатлар қай тарзда тайёрланиши ҳақида тўхталар экан, ўқиш истагини билдираётганлар орасида қизлар ҳам кўпчилик эканлигини алоҳида таъкидлади. Улар оддий қизлар эмаслигини, энг камида ҳар бири Ўзбекистон чемпиони эканини фахр билан билдирди. Айнан қизлар борасида уларнинг қизиқишларидан келиб чиқиб юқори ташкилотларга таклиф киритишни айтиб ўтди.\nҲа, ҳарбий кафедрада ўқиш истагини билдираётганлар кўп. Аммо ҳарбий таълим муассасалари билан тенглаштирилган ҳарбий кафедра талабаси бўлиш учун биргина истакнинг ўзи камлик қилади. Жисмоний камолот билан интеллектуал салоҳият ҳамма вақт ҳам мутаносиб келавермайди. Аммо кейинги йилларда танлов шартларининг мукаммаллашганига қарамасдан талабгорларнинг кўплиги Қуролли Кучлар сафида бўлишни шараф деб билган ёшлар сафи янада кенгайиб бораётганини англатади.


Telegram'нинг Ўзбекистонда маълум вақт ишламай қолиши Россиядаги воқеалар билан боғлиқми? - Terabayt.Uz\nБугун эрталабдан Россияда суд қарорига мувофиқ Telegram мессенжерини блоклаш ишлари бошланди. Айни пайтда Россияда истиқомат қилувчи ўқувчиларимиз ҳам VPN, яъни айланма йўлларсиз Telegram'дан фойдалана олмай қолганликлари ҳақида хабар бермоқдалар.\nTelegram маъмурияти томонидан Россиядаги фойдаланувчиларга юборилган билдиришномада шундай дейилади:\nЎҚИНГ: Telegram мессенжери кўп давлатларда ишламай қолди\n«Россия ҳукумати Telegram'ни блоклашни бошлади. Хизмат VPN'сиз барқарор ишламаслиги мумкин. Биз push-билдиришномалар орқали Сизни воқеалар ривожидан бохабар қилиб турамиз.»\nРоссиядаги Telegram фойдаланувчилари шундай мазмундаги расмий билдиришнома олмоқдалар\nРоссияда бўлаётган ушбу ўзгаришлар билан бир вақтда ўзбекистонликлар ҳам ижтимоий тармоқлар орқали Telegram'дан фойдалана олмаётганликлари ёки иловани очиш техник хатолик билан юзлашаётганликлари ҳақида маълум қила бошладилар. Бироқ Ўзбекистонда Telegram билан юз бераётган бу муаммолар бир неча ўн дақиқа давом этди, холос. Ҳозирда илова барқарор ишламоқда. Хўш, бизда ушбу мессенжер билан юз берган бугунги муаммо тармоқнинг Россияда блокланиши билан қанчалик боғлиқ? Келинг, мутахассис сўзларига қулоқ тутамиз:\nЎҚИНГ: Энди америкаликлар ҳам Telegram'дан норози бўлмоқда\n«Биздаги бугунги муаммо Россияда бошланган блоклаш таъсирида юзага келган бўлиши мумкин. Сабаби бу телефондаги интернет қаердан келаётганлигига боғлиқ. Масалан, айримлар телефонига прокси ёки VPN ўрнатишади, ёки Wi-Fi орқали кирган бўлса, Wi-Fi'да VPN ёки прокси ёқилган бўлади. Агар VPN ёки прокси сервери Россия ҳудудида бўлса, илова ишламаслиги мумкин. Чунки Россия ҳудудидаги интернет провайдерлар ҳозир Telegram орқали ўтувчи трафикларни блокламоқдалар. Қисқача айтганда, телефондан ўтувчи умумий интернет траффики, VPN ёки прокси сервер қайси давлат ҳудудида жойлашган қараб, ўша давлатдаги блокланган ресурсларни очмайди.»\nБундан кўринмоқдаки, бизга асосан Россиядан келувчи интернет траффики маълум вақт блок таъсирида бўлган бўлиши мумкин. Албатта, бир давлат ҳудудида суд томонидан қабул қилинган қарур бошқа давлатга таъсир қилмайди. Шу сабабли ҳам бир неча ўн дақиқа давомида блок остида бўлган Россиядан бошқа давлатларга узатилувчи интернет траффикидаги ушбу муаммо бартараф этилган бўлса ажаб эмас.\n#Telegram #VPN #мобил трафик #хабарлар


Тунги чипор капалак. Ҳерманн Ҳессе.\nHome icon Бош саҳифа»Жаҳон адабиёти»Тунги чипор капалак. Ҳерманн Ҳессе.\nКеч кириб, қош қораяётган пайт эди. Меҳмоним ва дўстим Ҳайнриҳ Мор кечки сайрдан қайтиб келиб, иш хонамда камина билан бирга ўтирарди. Ўйдим-чуқур деразадан олисдаги қирғоқлар кўл ғира-шира кўриниб турарди. Кичик ўғлим бизга хайрли тун тилаб кетди-ю, суҳбатимиз беихтиёр болалик ва у билан боғлиқ хотираларга кўчди.\n– Фарзандли бўлганимдан бери, – гап бошладим мен, – болалик давримдаги баъзи бир ишқибозликлар яна қўзий бошлади. Ҳатто капалак йиға бошлаганимга ҳам қарийб бир йил бўлиб қолди. Капалакларимни кўрасанми?\nУ “ҳа” деди ва мен енгилгина қоғоз қутиларимдан икки-учтасини олиб келгани кетдим. Олиб келиб, қутиларимдан биринчисини очганимда, аввалига унинг ичи қорайиб кетганини сездик; қанотлари тик капалаклар эса бир-бирини ажратиб бўлмайдиган ҳолда эди.\nЧироқни ёққани гугурт чаққандим, бирдан ташқаридаги манзара аллақаёққа ғойиб бўлди, деразани тунги кўкимтир зимистон чулғаб олди. Энди капалакларим чироқ ёруғида қути ичида ажойиб бир тарзда ярақлаб кетди. Биз қутичага энгашиб, чиройли, ранг-баранг капалакларни томоша қилиб, уларнинг номларини атай бошладик.\n– Мана бу сариқ рангли тасма капалак, – дедим мен унга, – лотинча номи “fulminea” деб аталади, бу ерларда кам учрайди.\nҲайнриҳ Мор қутидаги капалаклардан бирини игнаси билан олди-да, унинг қанотлари остига синчиклаб разм сола бошлади.\n– Қизиқ, – деди у, – капалакларни кўришим билан болалик хотираларим бу қадар аниқ ёдга тушади деб сира ўйламовдим.\nУ капалакни яна ўз жойига қадаб қўяркан, қутича қопқоғини ёпиб, “Бас, етар! ” деди.\nБу гапни у тўсатдан ва шу қадар тез айтдики, назаримда ушбу хотираларни эслаш унга ёқмаётгандек туюлди. Қутичани жойига элтиб қўйиб, қайтиб келганимда унинг энсиз, қорамтир чеҳрасида табассум пайдо бўлганди. У мендан сигарета сўради.\n– Капалакларингни яхшилаб кўрмаганимга мендан хафа бўлма, – деди у.\n– Болалигимда менинг ҳам худди шунақа тўпламим бор эди, лекин афсуски, у билан боғлиқ хотирага менинг ўзим нуқта қўйганман. Бу воқеани эслаш камина учун уят бўлса ҳам, уни сенга айтиб бермоқчиман.\nУ сигаретани чироқ шишаси устига тутиб ёндирди, чироқнинг яшил қалпоқчасини ёпиб қўйди, юз-кўзларимизни қоронғилик қоплади, у очиқ турган дераза рахига чўнқайди. Энди унинг озғин, келишган жуссаси зимистон ичида кўринмай қолди. Камина сигарета тутатдим, ташқарида, узоқда қурбақаларнинг вақир-вуқир овозлари тунни тутиб кетди, дўстим эса ҳикоясини сўзлай бошлади.\nКапалак йиғишни саккиз ё тўққиз ёшларимда бошлаганман. Даставвал бунга ўта берилиб эмас, балки шунчаки бошқа ўйинлар ва қизиқишларим қатори қараганман. Аммо иккинчи ёзда, ўшанда камина ўн ёшлар атрофида эдим, ушбу қизиқишим мени бутунлай ўзига ром этиб, шунақанги ишқибозликка айландики, буни менга бир неча марта тақиқлаб қўйишларига ҳам тўғри келганди, чунки капалакдан бошқа ҳамма нарсани унутиб юборгандим. Капалак тутаётганимда шундай берилиб кетардимки, ҳатто минорадаги соатнинг бонг уриши ҳам қулоғимга кирмасди, бундай ҳол мактабга бораётганимда ёки тушлик вақтида, шунингдек, таътил пайтларида ҳам тез-тез бўлиб турарди, кўпинча овқатлангани уйга ҳам келмасдан, эрталабдан то шомга қадар уйдан олиб чиққаним бир бурда нон билан қаноатланиб юраверардим.\nҲозир ҳам баъзан фавқулодда чиройли капалакка кўзим тушиб қолгудек бўлса, ўша ишқибозлигим тутиб қолади. Шунда камина яна болаларга хос қандайдир номаълум, ўтли завқ-шавқ чулғаб олади. Болалигимда илк марта махаон (қора хол-хол катта сариқ капалак)ни тутган пайтимда ана шундай қувонгандим. Шундан кейин, болалик чоғларимда тушдан кейинги жазирама иссиқларда қуруқ ҳовурли дала-ю ўтлоқларда, эрталабки салқин боғларда ёки кечки сирли ўрмон этакларида худди хазина изловчига ўхшаб, дақиқа сайин ажойиб тасодифларга, кутилмаган ҳодисаларга ва омадга умид боғлаб, қўлда тўр билан пайт пойлаб юрган адоқсиз дамларим бирин-кетин ёдга тушади. Ўшандай дамларда чиройли бир капалак, майли жуда ноёб бўлмаса ҳам, гул бандига қўниб, қуёшда товланиб, ранг-баранг қанотларини бирма-бир ёзиб-йиғиб турганини кўриб қолсам борми, қувончдан энтикиб, нафасим бўғзимга тиқилади, унга яқинроқ бориб, қанотларидаги тип-тиниқ томирчаларни, ялтироқ ранг-баранг доғларини, тумшуқчасидаги ҳар бир нафис тукни томоша қилиш менга шунақанги зўр, ёқимли қувонч бағишлардики, каминага бундай гўзал туйғуни ҳис этиш кейинги ҳаётимда ҳам насиб этмаса керак.\nКапалакларимни оддий эски қутида сақлардим, чунки ота-онам камбағал бўлганликлари сабабли менга қиммат нарсаларни совға қилолмас эдилар. Қути ичига игналарни қадаб қўйиш учун шиша тиқинидан кесиб-кесиб олинган пўкак парракларни елимлаб чиққандим, бойлигимни қутининг ана шу майда-майда картон қопқоқчалари орасида асраб-авайлар эдим. Аввалига уни ўртоқларимга бажонидил ва тез-тез кўрсатиб турардим, бироқ бошқаларнинг ойнаванд қопқоқли ёғоч қутилари, капалак қуртга мўлжалланган яшил дока қопламали ва ундан ҳам зўр қутилар бор эди, шу сабабданми, мен ўзим ясаган оддийгина жиҳозим билан улар олдида мақтана олмас эдим. Бунга унчалик эҳтиёж ҳам сезмасдим, шу тариқа бинойидек ва ҳатто қойилмақом ўлжа тутганимда ҳам, буни ҳеч кимга айтмасдан сир сақлашга, фақат сингилларимгагина кўрсатишга одатлангандим. Кунларнинг бирида бизда кам учрайдиган кўк рангли капалак тутиб олдим, қанотларини таранг тортиб, қуритгач, уни ҳеч бўлмаса қўшниларимизга, ҳовлининг нариги тарафида яшайдиган муаллимнинг ўғлига кўрсатиб, мақтангим келди. Бу боланинг айби, ниҳоятда пухта иш қиларди, бу хусусият баъзи болаларда айниқса кучли бўлади. Унинг ҳам арзимаган капалаклар тўплами бўлиб, уни жуда эҳтиёт қилиб сақлар, шу боис уни хазина дейиш мумкин эди. У ҳатто капалакларнинг синган ва шикастланган қанотларини ҳам елимлаб, қайта тиклай олишдек ноёб ва қийин ҳунарнинг ҳадисини олганди. Тўғриси ҳар жиҳатдан қобил бола бўлганидан унга ҳасад аралаш ҳавас билан қарардим.\nАна шу қобил болага товланадиган рангин капалагимни кўрсатдим. У уни омилкор мутахассис сингари синчиклаб кўздан кечирди, унинг ноёблигини эътироф этди ва унга салкам йигирма пфенниг* нарх белгилади; Эмил чиндан ҳам тўпламга тааллуқли барчи ашёларни, айниқса, почта маркалари ҳамда капалакларни қийматини чамалаб, баҳолай биларди. Бироқ, шундан сўнг у товланадиган кўк рангли капалакларни танқид қила бошлади, унингча, капалакларнинг қанотлари таранг тортилмаган, ўнг муртчаси букилган, чап муртчаси эса тиккайган эмиш, шу аснода у яна бир камчиликни тўғри топди, яъни капалакнинг иккала оёғи ҳам йўқ эди. Менимча, булар унчалик катта нуқсонлар эмас эди, лекин шундай бўлса ҳам, манови инжиқ менинг қувончимга оз бўлса-да, путур етказиб бўлганди, шундан сўнг капалакларимни унга кўрсатмайдиган бўлдим.\nОрадан икки йил ўтди, биз энди кап-катта ўсмир болалар бўлсак-да, лекин менинг капалаклар тутишга бўлган иштиёқим ҳамон авжида эди. Бир куни ўша Эмил тунги катта чипор капалак тутибди деган миш-миш тарқалди. Бу гап мени бугун бир ўртоғимнинг бир миллион меросга эга бўлгани ёки Ливиуснинг йўқолган китобларини топиб олгани ҳақидаги хабардан ҳам кўра кучлироқ ҳаяжонга солди. Тунги чипор капалакни бизлардан ҳали ҳеч ким тутолмаган эди, мен уни ўзимдаги капалаклар ҳақидаги эски китобга солинган расмдангина билардим, ундаги мисдан ишланган нақшин гравюра менга баъзи замонавий ранг-баранг босма нашрлардан ҳам кўра гўзалроқ ва пухтароқ туюларди. Номларини ўзим биладиган ва ҳали қутичамдан жой олмаган барча капалаклар ичида тунги чипор капалакни қидириб топишга бўлган иштиёқим ниҳоятда кучли эди. Шу боис унинг китобимдаги суратини тез-тез томоша қилиб турардим. Бир ўртоғим менга у ҳақда шундай деганди: “Агар дарахт танасида ёки қояда қўниб турган жигарранг капалакка бирон қуш ё парранда ёки бошқа бир ғаними ҳамла қилмоқчи бўлса борми, у дарҳол олдинги қорамтир қанотларини ёзиб юбориб, чиройли орқа қанотларини кўрсатар, шунда улардаги катта тиниқ кўзлар ногаҳон ғалати кўриниб кетаркан, бундан чўчиган қуш эса капалакни холи қўяркан”.\nШундай ажойиб капалакка келиб-келиб ўша мижғов Эмил эга чиқиб ўтирса-я! Буни эшитиб, аввалига суюндим, мана, ниҳоят, ноёб капалак ҳам кўрарканман, деб қизиқишим баттар ортди. Кейин эса, шундай сирли ва ноёб капалакни мана шу мижғовнинг қўлига тушса-я, деб беихтиёр алам қила бошлади. Ниҳоят, ўзимни босдим ва уникига боришни ҳам, тутган капалагини томоша қилиб ўтиришни ҳам ўзимга эп кўрмадим. Бироқ ана шу воқеа сира хаёлимдан кетмади ва эртаси куни мактабда ўша миш-миш тасдиқлангандан сўнг, боришга қатъий қарор қилдим.\nТушликдан сўнг уйдан чиқишнинг имкони бўлди дегунча ҳовлидан чопиб ўтиб, қўшни уйнинг тўртинчи қаватига кўтарилдим, у ерда хизматкор қизларнинг хоналари ва тахта деворлар бўлиб, уларнинг ёнидаги мен ҳавас қиладиган мўъжазгина хонада муаллимнинг ўғли ёлғиз ўзи яшарди. Йўлда бораётган ҳеч кимни учратмадим, юқорига чиқиб хона эшигини тақиллатгандим, ҳеч қандай жавоб бўлмади. Эмил уйда йўқ эди, тутқични босгандим, эшик очилди, одатда уни ўзи йўқлигида эринмай маҳкамлаб беркитиб юрарди. Ичкарига кириб, ҳеч бўлмаса капалакни кўрай деб, дарҳол таранг тортиб қўйиладиган токчада бўлиши мумкинлиги хаёлимга келгунга қадар уни беҳуда қидирдим. Ҳақиқатдан ҳам мен уни ўша ердан топдим: жигарранг қанотлари энсиз қоғоз тилимчалари билан таранг қилиб тортиб қўйилган тунги катта чипор капалак токчада осиғлиқ турарди, унга томон энгашиб, унинг тук босган оч жигарранг муртларини, хушбичим ва нафис рангин қанотларининг четларини, қуйи қанотлари остидаги, четидаги нозик тукларини, барчасини шундоқ яқиндан туриб томоша қилдим. Фақатгина кўзларини кўролмадим, чунки уларни қоғозчалар тўсиб турганди.\nЮрагим дукиллаб, васвасага тушдим, қоғозларни шартта олиб ташладим-да, нина-тўғнағични суғуриб олдим. Тўртта катта-катта кўз менга қараб турар, улар расмдагидан чиройлироқ ва ажойиброқ эди, уларга қараб турарканман, шу тобда мени гўзал капалакни қўлга киритишга бўлган шунақанги кучли иштиёқ чулғаб олгандики, ўйлаб ҳам ўтирмасдан, ҳаётимда биринчи марта ўғриликка қўл урдим, аллақачон қуриб қотган ва шакл-шамойилини йўқотмаган капалакни игна-пигнаси билан аста суғуриб олиб, кафтимда кўтариб хонадан олиб қочиб кетдим. Шу онда мен фавқулодда зўр қониқиш туйғусидан бўлак ҳеч нимани ҳис этмас эдим.\nКапалакни ўнг қўлимда яширганимча, зинадан туша бошладим. Шунда пастдан кимнингдир менга томон келаётгани эшитилди, бирдан виждоним қийналаётганини, ўғирлик қилиб қўйганимни ва ўзимнинг ярамас бола эканлигимни англадим. Айни пайтда азбаройи сирим фош бўлиб қолишидан қўрққанимдан савқи табиий равишда ўлжани тутиб турган қўлимни нимчам чўнтагига солдим-да, аста йўлимда давом этдим. Менга қараб келаётган оқсоч қиз ёнидан қўрқа-писа, аблаҳлик ва шармандаликдан елкамни қисиб ўтиб, уйимиз эшиги олдида туриб қолдим. Юрагим ҳамон дук-дук урар, пешонам терлаб кетган, ўз-ўзимдан даҳшатга тушиб, нима қилишимни ҳам билмасдим.\nНиҳоят, капалакни ортиқ ушлаб туролмаслигимни, бунга ҳаққим ҳам йўқлигини ва уни жойига қайтариб олиб бориб, ҳеч нарса бўлмагандек қилиб қўйишим кераклигини тушуниб етдим. Шундан кейин йўлда кетатуриб, бирон кимсани учратиб қолишдан ва сирим фош бўлишидан ҳам қўрқмасдан, тез ортимга бурилдим, зинадан югуриб чиқиб, бир дақиқадан сўнг яна Эмилнинг хонасида пайдо бўлдим. Қўлимни авайлаб чўнтагимдан чиқардим-да, капалакни стол устига қўйдим. Унга бир қур назар ташлаб улгурмаёқ, фалокат содир бўлганини кўриб, сал бўлмаса ҳўнграб юбораёздим, чунки тунги чипор капалак бутунлай дабдала бўлган эди. Унинг ўнг олд қаноти ва ўнг мурти йўқ эди, шунда синган қанотни эҳтиёткорлик билан чўнтагимдан олмоқчи бўлган эдим, у ҳам титилиб кетди, энди уни ямаб бойлашнинг сира иложи йўқ эди.\nШу топда мени ўғриликка қўл урганим ҳақидаги ўйдан ҳам кўра ўзим абгор қилган ана шу гўзал ва ноёб капалак нигоҳи кўпроқ қийнарди. Бармоқларимга ҳарир жигарранг қанот чанглари ёпишиб қолган, синган қанот ҳам шу ерда эди, мен шу онда уни қайтадан бутлаш учун бор мол-мулким ва ҳар қандай қувончимни қурбон беришга ҳам тайёр эдим.\nХафа бўлиб уйга бордим ва тушдан сўнгги бутун вақтимни ўзимизнинг мўъжазгина боғимизда ўтказдим, кеч тушганидагина юрак ютиб, онамга ҳаммасини айтиб беришга журъат этдим. Онам қўрқиб кетди ва хомуш бўлиб қолди, бироқ айбимга иқрор бўлишимнинг ўзиёқ менга ҳар қандай жазога мустаҳиқ бўлишимдан кўра қимматга тушганини дилдан ҳис этиб турарди, чоғи.\n– Сен Эмилнинг олдига бор ва ўзинг унга ҳаммасини айтиб бер,– деди онам ниҳоят, қатъий оҳангда. – бу сен учун бирдан-бир ва ягона имконият, токи бу ишни қилмас экансан, мен сени кечира олмайман. Унга айт, нарсаларингдан ўринма-ўрин ўзига ёққанини танлаб олсин, ва албатта, ундан кечирим сўрашни ҳам унутма.\nБу иш ўша намунали боладан бошқа ҳар қандай ўртоғимда осонроқ кечиши мумкин эди. Унинг мени тушунмаслигини ва эҳтимол, менга умуман ишонмаслигини ҳам олдиндан ҳис қилиб турардим. Кеч кириб, қоронғи тушай деб қолган бўлса ҳам, у ерга қандай қилиб боришни билмасдим. Пастда, даҳлизда онам учраб қолиб, яна уқтириб секингина деди: “Унга шу бугуноқ бориб айтишинг керак, ҳозироқ бор!”\nНиҳоят, бордим ҳам, пастки қаватдан Эмилни сўрадим, у келди ва бирданига кимдир унинг тунги чипор капалагини расво қилганини сўйлай кетди, у бу ишни ким қилганини, биронта ёмон болами ё қуш-муш ёки мушукми, билмас эди. Шунда мен билан бирга юқорига чиқиб, менга ўша капалакни кўрсатишини илтимос қилдим. У билан бирга юқори қаватга чиқдик, ўша хона эшигини очиб, шамни ёқдик, токчада дабдаласи чиққан капалак ётарди. Унинг капалакни қайтадан тиклаш устида ишлагани кўриниб турарди, синган қанот авайлаб ёйилган ва момиқ қоғоз устига қўйиб қўйилган, лекин уни қайта тузатиб бўлмасди, чунки энди капалакнинг мурти йўқ эди – у йўқолганди.\nНиҳоят, унга бу ишни мен қилганимни айтиб, ҳаммасини гапириб тушунтиришга ҳаракат қилдим. Шунда Эмил аччиғи чиқиб, бақириш ўрнига, тишлари орасидан секингина ҳуштак чалиб менга узоқ тикилиб тургач, деди: “Шунақами, демак, ҳали шунақаман дегин...”\nМен унга барча ўйинчоқларимни таклиф қилдим, у ҳовуридан тушган бўлса-да, менга ҳамон нафрат билан қараб турарди, шунда унга бутун капалакларимни таклиф қилиб кўрдим. Аммо у менга:\n– Катта раҳмат, сенинг капалакларингни биламан. Қолаверса, капалакларга қандай муносабатда бўлишинг ҳам бугун аён бўлди.\nРости унинг гирибонидан олишимга бир баҳя қолди. Энди ҳеч нарса қилиб бўлмасди, мен аблаҳ, ярамас одам эдим ва шундайлигимча қолгандим, Эмил эса менинг олдимда худди дунёда адолат ва тартиб рамзидек совуқ ва нафратомуз қиёфада турарди. У мени ҳатто койимади ҳам, фақат менга қараб турар ва мендан нафратланарди.\nШунда мен, агар бир марта хато қилдингми, уни қайта тузатиб бўлмаслигига илк бор гувоҳ бўлдим. Уйга кетдим, онам сўраб-суриштириш ўрнига юзимдан ўпиб, индамай қўяқолганидан хурсанд эдим. Вақт алламаҳал бўлиб қолган, ётиб ухлашим лозим эди. Лекин аввал ошхонадан яширинча катта жигарранг қутини олиб чиқдим, уни каравот устига қўйиб, қоронғида очдим. Кейин капалакларимни бирма-бир қўлимга олдим-да, бирин-кетин бармоқларим орасида чангини чиқариб эзғилаб ташладим.\nОлмон тилидан Мирзаали Акбаров таржималари\n* П ф е н н и г – чақа, олмон маркасининг юздан бири.


Журналистлар “Tashkent Polymer Syntez” масъулияти чекланган жамияти фаолияти билан яқиндан танишдилар\n// 04 6 2021 йил Босма кўриниш Юклаб олиш: pdf (511.59 KB)\n“Ўзкимёсаноат” акциядорлик жамияти томонидан ташкилот тизимидаги янги корхоналардан бири “Tashkent Polymer Syntez” масъулияти чекланган жамияти фаолияти, ишлаб чиқариш жараёни ҳамда маҳсулотлар билан яқиндан таништириш мақсадида Юқори Чирчиқ туманига пресс-тур ташкил этилди.\nПресс-тур аввалида оммавий ахборот воситаси вакиллари иштирокида “Tashkent Polymer Syntez” масъулияти чекланган жамияти фаолияти юзасидан тақдимот ўтказилди. Тақдимотдан сўнг журналистлар корхона ва унинг қошида ташкил этилган лаборатория фаолияти билан яқиндан танишдилар.\n“Tashkent Polymer Sintez” МЧЖ – МДҲ мамлакатлари ичида КМЦ ва ПАЦ ишлаб чиқарувчи энг янги, замонавий, юқори ишлаб чиқариш технологияларини қўлловчи ва жадал ривожланаётган корхона ҳисобланади.\nКорхона йилига 5000 тонна тайёр маҳсулот ишлаб чиқариш қувватларига эга бўлиб, бу кўрсаткич бўйича Марказий Осиё мамлакатлари орасида пешқадамга айланган. Корхона Тошкент вилоятининг Юқори-Чирчиқ туманида жойлашган бўлиб, ишлаб чиқариш қувватларининг биринчи икки босқичини амалга ошириш учун 6 млн. АҚШ доллари миқдорида сармоя сарфланган. Шунингдек, корхона 2022 йилда техник маҳсулот ишлаб чиқариш қувватларини икки хисса оширишни ва келажакда КМЦ ва ПАЦ маҳсулотларининг нефть ва газ, қурилиш, озиқ-овқат ва фармацевтика соҳаларида жуда харидоргир бўлган соф маркаларини ишлаб чиқаришни йўлга қўйишни режа қилган. Ушбу режаларни амалга ошириб, МДҲ мамлакатлари орасида бу соҳада яққол пешқадамга айланиш корхона жамоасининг асосий мақсадидир.\nҲозирги кунда корхонада ишлаб чиқарилаётган реагентлар мамлакатимизга шу кунгача импорт қилинган маҳсулотларнинг ўрнини самарали равишда босиб келмоқда. 2021 йил бошидан эса Россия ва Қозоғистонга ўз маҳсулотини экспорт қилишни бошлади. Айтиш жоизки, корхона маҳсулотлари ўзининг сифати ва нарх рақобатбардошлилиги билан қўшни мамлакатлар бозорида харидоргир.\nИшлаб чиқарилаётган маҳсулотлар КМЦ бу Карбоксиметилцеллюлоза ва ПАЦ полианионик целлюлозадир. Бу маҳсулотлар сувда эрувчан целлюлоза эфирлари гуруҳига мансуб бўлиб, пахта целлюлозаси асосида чуқур кимёвий синтез қилиш йўли билан олинади. Пахта целлюлозаси ўз навбатида бизнинг мамлакатимизда пахта етиштириш қолдиқлари – пахта линтидан олинади. Бугунги кунда корхона КМЦ ва ПАЦнинг 7 турдаги техник маркаларини ишлаб чиқармоқда, бу маҳсулотлар шу соҳа истеъмолчиларининг аксарият талабини қондиришга қодир. Жумладан, маҳсулот қуйидаги соҳаларда фойдаланилади:\nНефть ва газ конларини бурғулашда, сув фильтрациясини камайтирувчи ҳамда бурғулаш қоришмасининг реологик хусусиятларининг модификатори сифатида;\nСинтетик кир ювиш кукнлари ишлаб чиқаришда, ре-адсорбент сифатида;\nСувда эрувчан буёқлар ишлаб чиқаришда;\nҚурилиш соҳасида елимловчи асос сифатида ҳамда гулқоғоз ёпиштириш учун, жумладан ҳозирда оммалашган “суюқ гулқоғозлар” ишлаб чикаришда.\nКорхонанинг замонавий лабораторияси эса илм-фан ютуқларининг сўнгги технологияларидан фойдаланиш, замонавий талаблар асосида пухта таҳлиллар ўтказиш имкониятига эга. Лабораторияда энг замонавий API (Америка нефть институти) ҳамда ISO 13500-2008 стандартлари асосида таҳлиллар ўтказилмоқда.\nПресс-тур сўнггида журнлаистлар лаборатория фаолияти билан яқиндан танишдилар ва ўзларини қизиқтирган барча саволларга жавоб олдилар.


Тошкентда пандемия даврида мигрантларни хорижга юбориш фирмасининг директори ушланди. У 700га яқин кишини алдаган Ўзбекистон янгиликлари\nТошкентда пандемия даврида мигрантларни хорижга юбориш фирмасининг директори ушланди. У 700га яқин кишини алдаган\n15 March 2021, 14:33\nЎзбекистон, Тошкент – Batafsil.uz. ИИББ маълумотларига асосланган ҳолда мухбиримиз хабар беришича, Тошкентда пандемия даврида мигрантларни хорижга юбориш фирмасининг директори ушланган. У 700га яқин кишини алдаган.\n13 январь куни Тошкент-Москва йўналиши бўйича авиачиптани расмийлаштириш учун 1450 доллар олаётган пайтда 1986 йилда Тошкент вилоятида туғилган “Turbo Airlines” компанияси директори К. Е. қўлга олинган. Компания бош офиси Тошкентнинг Яккасарой туманида жойлашган.\nКарантин чекловлари даврида компания фуқароларга Россияга авиачипталарни расмийлаштириш ва керакли ҳужжатларни олишда ёрдам беришга ваъда қилган. Компания директори бу ваъдаларни бажармаган, олинган пулларни эса ўз эҳтиёжлари учун сарфлаб юборган.\nКомпаниянинг ҳудудий бошқармаларини текшириш натижаларига кўра маълум бўлишича, биргина Андижон вилоятида 72 киши зарурий ҳужжатларни расмийлаштириш учун ариза топширган ва 72 минг доллар тўлаган. Жами 2020 йилнинг 22 октябридан 2021 йилнинг 13 январигача бўлган давр мобайнида ушбу компания орқали авиачипталар ва бошқа ҳужжатларни расмийлаштирган 190 нафар фуқаро борлиги аниқланган. Улар ишга гувоҳ сифатида жалб қилинган.\nБундан ташқари, яна 500 нафар фуқаро номига рамийлаштирилган ҳужжатлар топилган. Улар ҳам текширилмоқда.\nКомпания директори, шунингдек унинг таъсисчиси Жиноят кодексининг 168-моддаси (фирибгарлик) бўйича гумонланувчи сифатида қўлга олинган.


Бепантен® Плюс – medu.uz – Дорилар ҳақида маълумотлар ўзбек тилида\nHome Йўриқномалар Бепантен® Плюс\nСиртга қўллаш учун крем.\nДеярли оқ рангли, кучсиз ҳидли, тиниқ бўлмаган, бир хил крем.\nАнтисептик воситалар. D08АC52\nТаъсир этувчи моддалар: 50 мг/г декспантенол, 5 мг/г хлоргексидин дигидрохлориди\nЁрдамчи моддалар: DL-пантолактон, цетил спирти, стеарил спирти, юмшоқ оқ парафин, суюқ парафин, ланолин (Е913), макрогол стеарати, тозаланган сув.\nДекспантенол – Бепантен Плюснинг фаол компоненти бўлиб, тери хужайраларида пантотенат кислотасига тез айланади ва витамин каби таъсир қилади. Маҳаллий қўлланганда декспантенол пантотенат кислотасига нисбатан тезроқ сўрилади.\nПантотенат кислотаси ҳаёт учун муҳим бўлган коэнзим А нинг компоненти ҳисобланади, ацетилкоэнзим А кўринишида ҳар бир хужайра метаболизмида асосий роль ўйнайди. Пантотенат кислотаси эпителий ҳосил бўлиши учун ва шикастланган тери ва шиллиқ қаватини битиши учун зарур.\nХлоргексидин дигидрохлориди – антисептик, граммусбат бактерияларга, айниқса кўпинча терининг инфекцион касалликларини қўзғатувчиси ҳисобланган Staphylococcus aureus нинг сезгир штаммларига нисбатан бактерицид таъсирга эга.\nХлоргексидин дигидрохлориди грамманфий патоген микроорганизмларга нисбатан камроқ даражада фаол. Pseudomonas ва Proteus нинг айрим турлари хлоргексидинга чидамлидир. У кучсиз замбуруғларга қарши таъсир кўрсатади ва вирусларга қарши фаоллик намоён этмайди.\nДекспантенол шикастланган тери орқали тез сўрилади. Тери хужайраларида декспантенол пантотенат кислотасига тез айланади ва эндоген пантотенат кислотасининг заҳирасини тўлдиради.\nКатталарда хлоргексидинни шикастланмаган тери орқали сўрилиши хусусида маълумотлар йўқ. Гўдакларнинг терисига хлоргексидин глюконатнинг 4% ли эритмаси суртилганда унинг қондаги концентрацияси паст бўлган (1 мкг/мл).\nПантотенат кислотаси қон плазмаси оқсиллари билан (с β-глобулин ва альбумин билан) боғланади. Соғлом катта одамларда қондаги унинг концентрацияси мувофиқ равишда тахминан 500–1000 мкг/мл ни, қон зардобида эса тахминан 100 мкг/мл ни ташкил қилади.\nХлоргексидин тери орқали жуда оз даражада сўрилиши туфайли, уни аъзо ва тўқималарда тақсимланиши ҳақида маълумот кўп эмас. Хлоргексидин (300 мг) перорал юборилганда соғлом катта одамдаги қон плазмасида 0,2 мкг /мл ли максимал даражасига 30 минутдан кейин эришилади.\nПантотенат кислотаси организмдан ўзгармаган ҳолда чиқарилади. Перорал қабул қилингандан кейин 60-70% сийдик билан, қолган қисми аҳлат билан чиқарилади.\nХлоргексидин тери орқали деярли сўрилмайди. Хлоргексидин перорал юборилганда организмдан аҳлат билан деярли тўлиқ чиқарилади.\nТерининг инфекцияланиш хавфи мавжуд бўлган кичик жароҳатлар, шилинган, кесилган, тирналган, куйган, чаққан жойлари каби юза шикастланишларида қўлланилади.\nКичик инвазив жаррохликда маҳаллий антисептик восита сифатида қўлланади.\nКремни олдиндан тозаланган жароҳат юзасига ёки яллиғланган тери соҳаларига суткада бир ёки, эҳтиёжга кўра, бир неча марта суртилади.\nЗарурати бўлганида боғловларни қўллаш мумкин.\nҚуйида келтирилган нохуш самаралар спонтан маълумотлар асосида кўрсатилган, уларнинг ҳар бирини учраш тез-тезлигини аниқ аниқлаш мумкин эмас.\nИммун тизими, тери ва тери ости тўқималари томонидан:\nаллергик реакциялар, шу жумладан терининг аллергик реакциялари: контакт дерматит, аллергик дерматит, қичишиш, эритема, экзема, тошма, эшакеми, терини таъсирланиши, пуфакчали тошма;\nўта юқори сезувчанлик, анафилактик реакциялар, мувофиқ лаборатор ва клиник кўринишлар билан, шу жумладан астма симптомлари билан кечувчи анафилактик шок, енгил даражадан ўртача даражагача терини шикастланишлари, нафас йўллари, меъда-ичак йўллари, юрак-қон томир ва нафас етишмовчилиги.\nЮқорида келтирилган ножўя реакциялар, шунингдек ушбу илова-варақада кўрсатилмаган реакциялар пайдо бўлган ҳолларда, препаратни қабул қилишни тўхтатиш ва шифокор билан маслахатлашиш керак.\nДекспантенол ва/ёки хлоргексидинга ёки препаратнинг компонентларидан биронтасига юқори сезувчанликда қўллаш мумкин эмас.\nҚулоқнинг тешилган ноғора пардасига суртиш мумкин эмас.\nБепантен Плюс катта дозаларда ҳам яхши ўзлаштирилади, дозани ошириб юборилиш хавфи йўқ. Оғизга тасодифан тушган ҳолларда ҳам, ҳеч қандай махсус чораларни кўриш талаб этилмайди. Тасодифан кўзга тушса, бироз қичиштириши мумкин, бу сув ёки физиологик эритма билан ювилганда бартараф бўлади.Терининг зарарланган бир соҳасига препарат тез-тез кўп марта қўлланганида терини таъсирланишига олиб келиши мумкин.\nПрепаратни терининг катта жароҳат соҳаларига қўллаш мумкин эмас, препарат терининг кичик жароҳатлари учун мўлжалланган.\nКремни қулоққа, кўзга ёки шиллиқ қаватларга тушишидан сақланиш керак.\nБепантен Плюс препаратини инфекцияланиш эҳтимоли юқори бўлмаган терини таъсирланишига (масалан, қуёш нуридан куйиш) ишлов бериш учун қўллаш тавсия этилмайди\nХлоргексидин ювувчи совун моддалар ва бошқа анион бирикмалар билан номутаносиб.\nБепантен Плюсни бошқа антисептиклар билан, уларнинг ўзаро таъсирини олдини олиш учун бир вақтда қўллаш тавсия этилмайди (таъсир антагонизми ёки инактивация).\nҲомиладорлик ва лактация даврида кремни қўллашни чеклаш зарурати ҳақидаги далиллар йўқ.\n25ºС дан юқори бўлмаган ҳароратда, болалар ололмайдиган жойда сақлансин.\n3 йил. Ўрамида кўрсатилган яроқлилик муддати ўтгач қўлланмасин.\n30 г туба. Туба илова-варақаси билан картон қутига жойланган.


Архивы МУЗОҚАРАЛАР - tafsilar.info\nТошкент ҳокими Қозоғистон делегацияси билан учрашди\n18 Yanvar 23:35 by Редакция\nТошкент шаҳар ҳокими Жаҳонгир Ортиқхўжаев Туркистон вилояти ҳокими бошчилигидаги Қозоғистон делегатсиясини қабул қилди. Ортиқхўжаев икки минтақа ўртасидаги ҳамкорликни ривожлантириш ва кенгайтириш ҳақида гапириб, саноат, туризм ва соғлиқни сақлаш соҳасида кўплаб қўшма ўзаро манфаатли лойиҳаларни амалга ошириш мумкинлигини таъкидлади. Хусусан, унинг таъкидлашича, Туркистон вилояти ва Тошкент шаҳри ўртасида темир йул линиясининг қурилиши ва фойдаланишга топширилиши сайёҳларга\n31 Dekabr 15:42 by Редакция\nЎзбекистон Республикаси Ташқи ишлар вазирлигининг хабар беришича, кеча, 2020 йил 30-декабр куни Ўзбекистон Президенти Шавкат Мирзиёев ва Қирғизистон Президенти вазифасини бажарувчи Талант Мамитов ўртасида телефон орқали музокаралар бўлиб ўтди. Томонлар кириб келаётган Янги Йил билан самимий табриклашди, шунингдек, икки қардош халққа тинчлик, фаровонлик ва янада фаровонлик тиладилар. Талент Мамитов Мирзиёевга коронавирус пандемиясига қарши курашда, шу\n19 Noyabr 13:58 by Редакция\nРоссия Федерацияси Мудофаа вазирлиги матбуот хизмати Ўзбекистон мудофаа ишлари бошқармаси бошлиғи ва унинг Россиядаги ҳамкасби ўртасидаги телефон суҳбатлари ҳақида сўзлаб берди. “Россия Федерацияси мудофаа вазири армия генерали Сергей Шойгу Ўзбекистон ҳарбий бошқармаси бошлиғи генерал-маёр Баҳодир Қурбонов билан телефон орқали музокара ўтказди. Музокаралар давомида ҳарбий ва ҳарбий-техникавий ҳамкорликка оид кўплаб масалалар муҳокама қилинди”, – дейилади хабарда.\n12 Noyabr 13:11 by Редакция\nШу ой, 20-ноябр куни Тайван ва АҚШ ўртасидаги икки томонлама иқтисодий мулоқотнинг биринчи босқичи бошланади. Ғарб оммавий ахборот воситаларининг хабар беришича, тадбир Вашингтонда шахсан, шунингдек, видеоконференция форматида ўтказилади. АҚШ музокараларида қатнашадиган Тайван делегациясини Иқтисодиёт вазирининг ўринбосари Чен Чженжи бошқаради. Америка томонида учрашувни Давлат департаменти раҳбарининг ўринбосари Кейт Крач олиб боради. Хусусан, у етказиб бериш занжирларини\nАҚШБИРИНЧИ РАУНДИҚТИСОДИЙ МУЛОҚОТМЕХАНИЗММУЗОҚАРАЛАРТАЙВАН


АЛЛАТРА ХИҲ — Бунёдкор жамият\n«АЛЛАТРА» Халқаро Ижтимоий Ҳаракати\nбу сиёсат ва диндан мустасно бўлган мулоқот формати. У дунёнинг 180 дан ортиқ мамлакатларидаги миллионлаб одамларни бирлаштирган глобал ҳаракат бўлиб, яшаш жойи, миллати, ижтимоий мавқеи, дини ва сиёсий қарашларидан қатъий назар, барча яхши ниятли одамлар учун очиқ. Халқаро ихтиёрий ҳаракат фаолияти жаҳон ҳамжамиятида маънавий ва ахлоқий қадриятларни тиклашга ва тинч мулоқот орқали жамият ҳаётининг маданий, ижтимоий ва маънавий томонларини ривожлантиришга қаратилган.\nҲаракатнинг асосий фаолияти одамларнинг ихтиёрий ташаббуси билан, ўзини ва дунёни яхши томонга ўзгартиришга бўлган интилишида амалга оширилади. Бу ноёб, эркин глобал ҳаракат бўлиб, одамлар ўзининг бўш вақтида мутлақо янги шаклдаги мулоқот орқали, ҳалоллик, меҳр-оқибат ва адолат тамойиллари асосида бутун дунё одамларини бирлаштиришмоқда. Бу бутун ер юзидаги одамларни ҳақиқатдан бирлаштирадиган кучдир.\nФУНДАМЕНТАЛ СОЦИАЛ ТАДҚИҚОТ ЛОЙИҲАСИ\n“ЯГОНА УРУҒ” «АЛЛАТРА» Халқаро Ижтимоий Ҳаракатнинг фундаментал тадқиқот лойиҳаси бўлиб, унинг мақсади дунё динлари ва маданиялари негизидаги умумий маънавий уруғларни ўрганиш ва оммага етказишдир. Бугунги кунда мавжуд барча дин ва маданиятларга мансуб муқаддас матнларни ўрганиб, шунга гувоҳ бўлдикки, барча халқларнинг таълимотлари Ҳақиқатнинг бир хил уруғларига асосланган. Бу тушунча эса биз, одамлар, барчамиз яхлит эканлигимиздан ва бизнинг маданиятларимиз ва динларимиз бир хил нарсаларни ўргатишини англатади\nЛойиҳанинг расмий сайти: https://edinoezerno.allatra.org/en\n«ЯГОНА УРУҒ. Биринчи қисм. ТАНЛОВ»


САЙЁР ҚАБУЛЛАР ДАВОМ ЭТМОҚДА - Yangiliklar | "Dori-Darmon" AK\nМаълумки, ўтган йил декабрь ойида Ўзбекистон Республикасининг “Жисмоний ва юридик шахсларнинг мурожаатлари тўғрисида”ги қонуни қабул қилинган эди. Мазкур ҳуқуқий хужжатнинг кучга киритилиши фуқароларнинг ҳуқуқ ва эркинликларини, юридик шахсларнинг қонуний манфаатларини ҳимоя қилишнинг қўшимча кафолатларини белгилаб берди. Шу билан бирга, давлат органларининг ушбу соҳадаги ишини сифат жиҳатидан юқори даражага кўтаришга ҳуқуқий замин яратди.\nШуни ҳам айтиш керакки, ушбу қонунни қабул қилиниши фуқароларнинг давлат органларига мурожаат этиш тартибини янада такомиллаштиришда муҳим омил бўлди. Қонун билан юридик шахсларнинг мурожаатларини кўриб чиқиш билан боғлиқ ижтимоий муносабатлар ҳуқуқий тартибга солинди. Ушбу соҳадаги қонунбузилиши учун жавобгарлик белгиланиб, давлат органларига, мансабдор шахсларга мурожаат қилиш тартиби аниқлаштирилди.\nМазкур қонун ижроси мамлакатимиздаги барча давлат идораларида бўлгани каби “Dori-darmon” акциядорлик компанияси тизими учун ҳам энг муҳим масалалардан бири сифатида қабул қилинди. Айни пайтда компания раҳбарияти томонидан шу йилнинг биринчи ярим йиллиги учун режа ишлаб чиқилди. Унга кўра, шу кунларда компания масъуллари мамлакатимизнинг барча ҳудудларида жисмоний ва юридик шахсларни сайёр қабул қилиш тадбирларини бошлаб юбордилар.\nУшбу мулоқотларда фармацевтика фаолиятига тааллуқли масалалар бош мавзу бўлмоқда.Яқинда ушбу қонун ижроси бўйича Андижон шаҳри, Сурхандарё вилояти, Қизириқ тумани ва Жиззах вилояти, Бахмал тумани хамда Тошкент вилояти,Паркент туманида компаниянинг масъул раҳбарлари, вилоятлардаги “Дори-Дармон” жамиятларининг раҳбар ҳамда масъул ходимлари иштирокида жисмоний ва юридик шахсларнинг компания ҳамда унинг тизимидаги дорихона муассасалари фаолиятига таалуқли турли мурожаатлари бўйича сайёр қабул ўтказилди. Қабуллар вақтида кўплаб мурожаатлар тушди. Уларга мутахассислар томонидан тўлиқ жавоблар берилди.\nЎтказилган сайёр қабул бўйича маълумотлар доимий равишда компаниянинг расмий веб-сайтига киритиб борилмоқда.\nЯқинда “Dori-darmon” акциядорлик компаниясининг кенгайтирилган йиғилишида жойларда ўтказилган ушбу сайёр қабулларда кўтарилган масалалар муҳокама қилиниб,истиқболдаги вазифалар муҳокама қилинди.\nШу кунларда компания томонидан сайёр қабуллар давом этмоқда.Мазкур қонун ижроси юзасидан ўтказилаётган ўзаро мулоқотлар жадвали компания таркибидаги барча акциядорлик, масъулияти чекланган жамиятларга етказилди. “Dori-darmon” акциядорлик компанияси мазкур қонунга кўра, жисмоний шахсларни ва юридик шахсларнинг вакилларини қабул қилиш жадвалида қабул вақти ва жойини аниқ кўрсатиб, қабулга олдиндан ёзилиш тўғрисидаги ахборотларни эълон қилмоқда. Бундай жадвал маъмурий бинонинг ҳамма кўриши мумкин бўлган жойларига жойлаштирилди. Қабул қилиш тартиби компаниянинг расмий веб-сайтида ҳам эълон қилинмоқда.


ҚР Мажилиси депутатлари Туркий Академияга оид ҳужжатни муҳокама қилади\nNUR-SULTAN. Кazinform - Парламент Мажилиси «Қозоғистон Республикаси Ҳукумати ва Туркий академия ўртасида Туркий академиясини жойлаштириш шартлари ва тартиби тўғрисидаги битимни ратификация қилиш тўғрисида»ги Қозоғистон Республикаси Қонуни лойиҳаси бўйича хулоса тайёрламоқда.\nҚР Парламенти халқаро шартномалар тўғрисидаги ҳужжатни маъқуллади\nNUR-SULTAN. Kazinform - Қозоғистон Парламенти Мажилиси «Қозоғистон Республикасининг халқаро шартномалари тўғрисида»ги Қозоғистон Республикаси қонунига ўзгартиш ва қўшимчалар киритиш ҳақида»ги қонун лойиҳасини маъқуллади, деб хабар беради Kazinform мухбири.\nҚР Мажилисида ёшларнинг ижтимоий-иқтисодий ҳуқуқларини таъминлашга оид ҳужжат кўриб чиқилади\nNUR-SULTAN. Кazinform – Қозоғистон Парламенти Мажилисида «Қозоғистон Республикасининг айрим қонун ҳужжатларига ёшларга оид давлат сиёсати масалалари бўйича ўзгартиш ва қўшимчалар киритиш тўғрисида»ги қонун лойиҳаси кўриб чиқилмоқда, деб хабар беради Kazinform мухбири.\nҚозоғистонда ҳарбий хизматчиларни уй-жой билан таъминлаш механизми такомиллаштирилади\nNUR-SULTAN. Кazinform - Қозоғистон Парламенти Мажилиси «Қозоғистон Республикасининг айрим қонун ҳужжатларига ҳарбий хизмат ва махсус давлат органлари ходимлари ва ҳарбий хизматчиларнинг уй-жой муносабатлари масалалари бўйича ўзгартириш ва қўшимчалар киритиш тўғрисида»ги қонун лойиҳасини маъқуллади, деб хабар беради Kazinform мухбири.\nИмконияти чекланган шахслар ҚР Мажилисида квотага эга бўлишлари мумкин\nNUR-SULTAN. Кazinform - Сайловлар ва сиёсий партиялар тўғрисидаги қонун лойиҳаларига ўзгартиришлар Парламент Мажилисида қабул қилинди, деб хабар беради Kazinform мухбири.\n«Сайхун» ўзбек ва қозоқ ёшлари фестивали бўлиб ўтмоқда\nTASHKENT. Kazinform - ЎзбекистоннингСирдарё вилоятида «Сайхун» ёшлар фестивали бўлиб ўтмоқда.Бу ҳақда Kazinform UzAга таяниб хабар беради.\nҚР Мажилиси Раиси ва Руминия Парламенти Сенати вице-спикери ҳамкорликда иш олиб бориш йўналишларини белгилаб олдилар\nNUR-SULTAN. Kazinform- Бугун Қозоғистон Мажилиси Раиси Нурлан Нигматулин Руминия Парламенти Сенати вице-спикери Алина - Штефания Горгиу бошчилигидаги делегация билан учрашди, деб хабар беради Kazinform қуйи палата матбуот хизматига таяниб.\nҚР Мажилиси Спикери Парламентлараро Иттифоқ раиси билан учрашди\nNUR-SULTAN. Кazinform – Қозоғистон Мажилиси Спикери Нурлан Нигматулин Парламентлараро Иттифоқ раиси Дуарте Пашеку билан учрашиб, ҳамкорликнинг долзарб йўналишларини муҳокама қилди, дея хабар беради Kazinform қуйи палата матбуот хизматига таяниб.\nҚР Мажилисда ҳарбий полиция ваколатларини кенгайтириш масаласи кўриб чиқилади\nNUR-SULTAN. Kazinform – Қозоғистон Парламенти Мажилиси «Ҳарбий полиция тўғрисида»ги қонун лойиҳасини муҳокама қилади, деб хабар беради Кazinform.\nМажилис депутатлари Туркистон вилоятидаги этномаданий бирлашмалар вакиллари билан учрашди\nTÚRKİSTAN. Кazinform - Парламент депутатлари Мейрамбек Тўлепберген ва Фахриддин Қаратаев Туркистон вилоятидаги этник-маданий бирлашмалари вакиллари билан учрашди, деб хабар беради Кazinform мухбири.\nҚР Мажилиси Раиси: Президентимиз ижтимоий қўллаб-қувватлаш ва инқирозга қарши чораларга алоҳида эътибор қаратмоқда\nNUR-SULTAN. Кazinform - Қозоғистон Парламенти Мажилиси Раиси Нурлан Нигматулин Мустақилликнинг 30 йиллигига бағишланган халқаро конференцияда Елбасы ва Президент ўртасидаги давомийлик тажрибаси ҳақида фикр билдирди, деб хабар беради Kazinform мухбири.\nNUR-SULTAN. Kazinform – Қозоғистон Республикаси Парламенти Мажилиси депутатлари «Қозоғистон Республикаси Жиноят кодексига ўлим жазоси масалалари бўйича ўзгартиш ва қўшимчалар киритиш тўғрисида»ги қонун лойиҳасини иккинчи ўқишда маъқуллади, деб хабар беради Kazinform мухбири.\nNUR-SULTAN. Kazinform – Қозоғистон Республикаси Парламенти Мажилиси депутатлари «Қозоғистон Республикасининг биологик хавфсизлик тўғрисида»ги қонун лойиҳасини биринчи ўқишда маъқуллади, деб хабар беради Kazinform мухбири.\nҚозоғистонда товар биржалари талаблари кучайтирилади\nNUR-SULTAN. Kazinform – ҚР Парламенти Мажилиси депутатлари «Қозоғистон Республикасининг айрим қонун ҳужжатларига биржа савдоларини ривожлантириш ва такомиллаштириш масалалари бўйича ўзгартиш ва қўшимчалар киритиш тўғрисида»ги қонун лойиҳаси иккинчи ўқишда маъқулланди, деб хабар беради Kazinform мухбири.


19 апрел 2021, Тошкент вақти: 19:36\nВилоятдаги кекса журналистлардан бири Сувон Соқиевнинг сўзларига қараганда, шўро даврида чиққан “Қашқадарё ҳақиқати” газетасида танқидий мақолалар кўплаб босилган ва кучли муносабат уйғотган. Бу мақолаларда танқид қилинган объект ёки субъект, албатта, юқори ташкилотларнинг тегишли муносабатисиз қолмаган. Газета вилоят нашри бўлса-да, унинг аудиторияси жуда катта бўлиб, оддий халқ ҳам қизиқиб ўқиган. Бунинг сабаби шуки, партия идораларининг газетага эътибори жуда кучли эди.\nЖурналист Пўлат Гадоевнинг таъкидлашича, шўро даврида газеталарга катта эътибор берилгани нашрларнинг нуфузи ортишига, журналистларнинг касбига садоқатига сабаб бўлган. Ўша йилларда таҳририят ходимларига ҳатто уй берилган.\n1960 йилда Қашқадарё Сурхондарё вилоятига қўшилгач, “Қашқадарё ҳақиқати”ни нашр этиш тўхтатилди. 1964 йилда Қашқадарё вилояти қайтадан ташкил этилгач, газета яна чиқа бошлади.\nМаълум бўлишича, шўро даврида вилоятда 20-30 минг нусхада чиқадиган туман газеталари ҳам бўлган. Бугунги кунда Қашқадарёда вилоят, туман ва тармоқ газеталари сони 30 дан ортади. Аксарият туман газеталари тиражи минг нусхага ҳам етмайди.\nС.Соқиевнинг фикрича, вилоят матбуотидаги ҳозирги аҳвол газеталар халқ орасида ўз обрўсини йўқотгани билан изоҳланади. Яъни газетада рухсатсиз жиддий танқидий мақола босилмайди. Босилган тақдирда ҳам муаллиф ёки муҳаррирнинг пайини қирқиш ҳаракатлари бошланади. Қолаверса, журналистларда дадиллик етишмайди.


Баҳрайн ва Туркия ҳарбий соҳада ҳамкорлик қилади\n08:31 / 13.02.2017\nБаҳрайн ва Туркия ҳукумати ҳарбий маҳсулотларни ишлаб чиқариш ҳақида меморандум имзолашди. Бу ҳақда Баҳрайннинг BNA янгиликлар агентлиги хабар берди.\nУшбу ҳужжат Туркия президенти Ражаб Тоййиб Эрдўғаннинг Баҳрайнга ташрифи давомида имзоланди. Туркия етакчиси ушбу давлатга якшанба куни кечқурун келди. Меморандумда айнан нималар ҳақида сўз юритилгани ойдинлаштирилмаган.\nБаҳрайн қироли Эрдўғанга “мусулмонлар жамиятига хизмат қилиш ва гуманитар қадриятларни ҳимоя қилишга йўналтирилган ҳаракатлари учун” қиролликнинг олий давлат мукофоти – шайх Исо бин Салмон Ал Ҳалифа орденини топширди.\nТуркия президентининг таъкидлашича, Манама ва Анқара “минтақадаги барқарорлик, ундаги хавфсизлик учун ҳамкорликда ҳаракат қилишади”.\nЭрдўған душанба куни Форс кўрфази мамлакатлари бўйлаб турнеси доирасида Саудия Арабистонига ташриф билан келади.


Ҳофиз ибн Касирнинг илмий мероси – Alhidoya.uz\nҲофиз ибн Касирнинг илмий мероси\nИлм йўли машаққат ва риёзатни талаб этади. Бунга қатъияти ва бардоши етмаган киши юксак илм чўққисини забт эта олмайди. Ибн Касирнинг ҳаёт йўли ва қолдирган илмий мероси билан танишганда ислом оламида тан олинган улуғ олимлардан бири бўлганлиги бежиз эмаслигига амин бўламиз. Айниқса, алломанинг “Ихтисор улумул ҳадис” асари асрлар оша ўз қадр-қимматини йўқотган эмас.\nБугунги кунда ҳам бу асарнинг ўрни ва хизмати алоҳида аҳамият касб этади. Олим кишининг обиддан афзаллиги ҳақида Расулуллоҳ (соллаллоҳу алайҳи васаллам) шундай деганлар. Абу Умома (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам) ҳузурларида обид ва олим зикр этилди. Шунда Расулуллоҳ (соллаллоҳу алайҳи васаллам): “Олим кишининг обиддан афзаллиги, менинг сизларнинг энг қуйингиздан афзаллигим кабидир”, деб марҳамат қилдилар. Сўнг яна у зот (алайҳиссалом): “Дарҳақиқат, Аллоҳ, Унинг малоикалари, осмон ва ер аҳли, ҳатто инидаги чумоли ва денгиздаги балиқ ҳам одамларга яхшилик ўргатувчи ҳақига дуо қилади”, дедилар (Имом Термизий ривоят қилган).\nМазкур ҳадис бизга яхшилик ўргатувчи кишининг нақадар улуғ мартаба ва мақомга эгалигини кўрсатиб беради. Яна Имом Термизий ривоятида келтирилган бошқа бир ҳадисда: “Олимнинг обиддан афзаллиги ўн тўрт кунлик ойнинг бошқа юлдузлардан афзаллиги кабидир. Дарҳақиқат, олимлар пайғамбарларнинг меросхўрларидир. Пайғамбарлар динор ҳам, дирҳам ҳам мерос қолдирмаган, улар фақат илмни мерос қолдиришган. Ким уни олса, катта бахтни қўлга киритибди”, дейилган. Шундан билиб оламизки, олим кишилар пайғамбарларнинг меросхўрлари ва улар илмдан бошқа нарсани мерос қолдирмайдилар.\nЎтган уламоларимиз: “Оз ўрганиб, уни амал қилиш умрингга кифоя қилсин”, деганлар. Биз ёшларга у зотнинг илм ва ҳадис бобидаги ғайрат ва шижоат, қобилият ва истеъдодлари юксак намунадир. Чунки Ибн Касир ёшлик пайтидан Қуръон, тарих ва ҳадис илмига меҳр қўйиб, уларга алоҳида эътибор қаратади ва бу борада учраган қийинчиликларни енгиб ўтади.\nИмом ибн Касирнинг илмий меросини тадқиқ этиш ва оммага етказиш бугунги кунда жуда зарур. Шу маънода бу зотни маънавий иллатларни даволаш ва муолажа қилишда моҳир табибга ўхшатиш мумкин. Моҳир табибнинг сўзига қулоқ солган бемор ўзини қийнаётган дарддан тез фориғ бўлади. Имом ибн Касирнинг илмий меросини маънавий шифо эканини ҳеч бир юртдошимиз ёддан чиқармаслиги ва ундан фойдаланиши керак.\nУчкўприк тумани “Кушки туркон” масжиди имом-хатиби\nКалит сўзлар: Ибн Касир\nМусулмоннинг шахсий поклик ва кийинишдаги одоблари\nҲасанбой домла: Фарзандларнинг бизнинг устимизда қандай ҳақлари бор?


ОИЛАДАГИ МУҲИТ ФАРЗАНД ТАРБИЯСИДА МУҲИМ ЎРИН ТУТАДИ - Ўзбекистон овози газетаси\nОИЛАДАГИ МУҲИТ ФАРЗАНД ТАРБИЯСИДА МУҲИМ ЎРИН ТУТАДИ\nЎзбекистон Халқ демократик партияси Қашқадарё вилоят кенгаши «Фаол аёллар» қаноти «Оила» илмий-амалий маркази, Саломатлик ва тиббий статистика институти вилоят бўлимлари билан ҳамкорликда «Фарзанд тарбиясида оиланинг ўрни» мавзусида семинар ўтказди.\nУнда партиямизнинг вилоят ва Қарши туман кенгашлари масъул ходимлари, халқ депутатлари туман Кенгашидаги партия гуруҳи аъзолари, партия фаоллари, ўқитувчи ва ўқувчилар иштирок этди.\nХалқ билан мулоқот ва инсон манфаатлари йили муносабати билан Ўзбекистон ХДП Сайловолди дастурида белгиланган устувор вазифалар ижросини таъминлаш мақсадида ташкил этилган тадбирда бола ҳуқуқлари ҳимояси, она ва бола саломатлиги масалаларида фикр алмашилди.\n— Туманимизда 52 мингдан ортиқ оила бор, — дейди «Оила» илмий амалий маркази вилоят бўлими раҳбари Замира Маманазарова. — Ота-оналар бизга асосан фарзандларида ўсмирлик чоғида содир бўладиган ўзгаришлар ва оиладаги муҳитнинг фарзанд тарбиясига таъсирига оид масалалар тўғрисида мурожаат қилишади. Марказимиз томонидан уларга тегишли тавсиялар берилади. Болалар билан машғулот ўтказиш учун алоҳида соатлар ажратилган.\n— Соғлом авлодни тарбиялаб, вояга етказиш ҳар биримизнинг бурчимиз, — дейди Саломатлик ва тиббиёт статистика институти вилоят филиали бўлим мудири Гулноза Бердимуродова. — Биринчи навбатда турмуш қуриш арафасидаги йигит ва қизлар соғлом ҳаёт тарзи бўйича етарли билимга эга бўлишлари керак. Фарзандларимизнинг соғ-саломат ўсишлари ҳақида вақтида қайғурсак, уларнинг баркамол авлод бўлиб вояга етишини таъминлаган бўламиз.\nЎзбекистон ХДП Қашқадарё вилоят кенгаши сектор мудири.


Атай Омурзаков Чехия премиясидан Қирғизистонда ҳам солиқ тўлашни “нотўғри” деб ҳисоблайди. | ҚИРҒИЗИСТОН ЯНГИЛИКЛАРИ\nАтай Омурзаков Чехия премиясидан Қирғизистонда ҳам солиқ тўлашни “нотўғри” деб ҳисоблайди.\nҚирғизистонлик раққос Атай Омурзаков иқтисодиёт вазирлигининг Қирғизистонда ҳам Чехиядаги танловда қўлга киритган 100 минг евро ютуғидан солиқ тўлаш керак, деган талабидан норози. Ўз навбатида вазир талабни овоза қилиб, келаси куни ўз фикрини ўзгартирди.\nИқтисодиёт ва антимонополия сиёсати вазири Темир Сариев 23 январдаги парламент комитетларидан бирининг учрашувида раққос Омурзаков ва Туркиядаги “Евроосиё Юлдузи” танловида ғолиб чиққан Гулжигит Каликов ўз пул ютуқларидан 10 фоизли бож тўлашлари лозимлигини маълум қилди.\nКейинги кун Сариев Қирғизистонда таниқли ёш артистларни қарши олди ва қонунга ўзгартиришлар киритиш ташаббусини ўз қўлиги олишини ва «иқтидорли санъаткорлар» ютуқ солиғидан озод қилинишлари кераклигини айтиб ўтди.\nСариев ўзининг сўнгги қарорини эшитдиришидан аввал Омурзаков «Клоопга» берган интервьюсида Чехия премиясидан солиқ тўлаш талабини у «нотўғри деб ҳисоблашини» ҳақида гапирганди.\nУ қонунга риоя қилиш кераклигини ва «қанча керак бўлса шунча» тўлашга тайёр эканлигини айтди.\n«Агарда қонун ҳар бир киши […] мажбур эканлигини қайд этиб ўтган бўлса унда тўлаш керак», — деди у.\nБироқ раққоснинг сўзларига кўра, «Чехия ва Словакия Иқтидорлари» танловида ютиб олинган 100 минг евродан, у Чехияда солиқ тўлаган.\n«Биз шундоғам ғолиб бўлган давлатда фоизларни тўлаймиз. Мисол учун, мен [Чехияда] 20 фоиз тўладим, шунга қарамай, бу пулларни мен ҳали қўлга олганим йўқ. […] Ва яна бу ерда ҳам 10 фоиз – мен ўйлайманки, бу умуман нотўғри», — деди Омурзаков.\nРаққос фикрига кўра, айнан шундай солиқ сиёсати туфайли, ёш иқтидорларда Қирғизистондан «шунчаки кўчиб кетиш» истаги пайдо бўлади.\n«Хукумат бизнинг иқтидорларга ҳорижга чиқиш учун ҳеч қандай шароит яратиб бермайди ва катта солиқлар олади. Тўғриси, мен бу солиқлар маъносини тушунмайман», — дея қўшимча қилди «Ютуб» сервисида энг таниқли видеоси 12 мингдан ортиқ маротаба томоша қилинган раққос.\n«Мен шунчаки, бу пуллар қаерга кетишини тушуна олмайман», — дейди Омурзаков.\n«Евроосиё Юлдузи» халқаро танловининг ғолиби - бошқа бир санъаткор, қўшиқчи Гулжигит Каликов – 24 январда муҳбирларга Омурзаков каби 10 фоизли солиқни тўлашдан бош тортмаслигини айтди.\nҚўшиқчи ютиб олинган 30 минг АҚШ долларидан олинадиган солиқ «эзгу мақсадларга» Қирғизистон маданиятини ривожлантириш ва иқтидорларга ёрдам кўрсатишга сарфланишига умид қилишини қўшиб ўтди.\nИқтисодиёт ва антимонополия сиёсати вазири ўринбосари Адилбек Касималиев «Клооп» мухбирига берган интервьюсида агар Қирғизистоннинг Чехия ва Туркия билан иккиламчи солиқ солмаслик келишуви мавжуд бўлса, Атай ва Гулжигит Қирғизистонда солиқ тўлашга мажбур эмаслигини айтди.\n«Кўпчилик давлатлар билан бизда иккиламчи солиқ солмаслик ҳақидаги битим мавжуд. Агар улар ўша ерда солиқ тўлаган бўлса, унда бу бизнинг давлатимизда ҳисобга олинади», — деди Касималиев.\nБироқ Касималиев Чехия ва Туркиянинг Қирғизистон билан мазкур шартномаси бор йўқлигини тасдиқлай олмади.\n«Клооп” мухбирлари Қирғизистоннинг Чехия билан бундай битимлари ҳақида маълумот топа олмадидилар, аммо «Токтом» нинг юридик маълумотлар базасида Турция билан шундай келишувнинг мавжудлигини тасдиқловчи ҳужжат топилди – бу дегани Каликов ўз ютуғидан солиқни фақатгина ғолибликни қўлга киритган давлатда тўлаши мумкин.\nҚирғизистон Интернет-жамиятида солиқ солиш ёки солмаслик масаласи қизғин баҳсларга сабаб бўлди.\nБази фойдалунувчилар, Омурзаков ва Калыков бошқа қирғизистонликларга намуна кўрсатиб солиқни тўлашлари кераклигини айтдилар.\n«Қонун конундир: киримдан у қаерда қўлга киритилишидан қатъий назар солиқ тўланиши керак», — деб ёзди «Дизель» форуми фойдаланувчиси zammir.\nphoto.kg фойдаланувчиси эса қонунга кўра Сариев ҳақлигини, лекин инсофга кўра чора ўзгача бўлиши лозимлигини ёзди.\n«Йигитлар давлатдан ҳеч нарса олганлари йўқ - барчасига ўзлари эришдилар... Собиқ президент томонидан ваъда қилинган уйни Атайга ҳали ҳануз беришгани йўқ...», — деб ёзади фойдаланувчи.\nЎз навбатида фойдаланувчи Arthur_bx раққос ва қўшиқчига, Чехия ва Туркияда ютиб олинган пулларни алла қачон сарф қилиб бўлдик дея этироф этишни тавсия этади:\n«Агарда одам ютуқни қўлга киритган давлатда кирим солиғини тўлаган бўлса, унда у ҳамма пулларни ўша давлатда сарфладим деб эътироф этиши мумкин. Қирғизистонга бу ҳеч қандай аҳамият касб этмайди. Ушбу ғолибларга пулни тўлаган бўлим, Қирғизистон солиқ инспекцияси олдида жавоб бермайдику ахир», — деб ёзди Arthur_bx.\nҲурматли ўқувчи, сиз нима деб ўйлайсиз — санъаткорлар ўз ютуқларидан солиқ тўлашлари шартми? Нимага? Ўз фикрингизни қуйида билдиринг.\nФотода: Атай Омурзаков чех танловидаги ғолиб чиққанини эшитган пайт.\nМуаллиф: Бегимай Бекболотова\nАввалги мақолаҲамдўстлик кубоги: Қирғизистон чорак финалга чиқа олмади, бироқ тўққизинчи ўрин учун курашни давом этдиради\nНавбатдаги мақолаҲамдўстлик кубоги: Қирғизистон сўнги турнинг барча учрашувларида ғалаба қозонди


Мақсад аҳолига сифатли давлат хизматлари кўрсатиш — Джизакский новостной сайт\n06.11.2019 07.11.2019 by Жиззах Янгиликлари\n— тадбиркорлик субъектларининг ягона реестридаги барча маълумотлари билан Интернет тармоғи орқали танишиб чиқиш имконияти таъминланди;\n— тадбиркорлик субъектларини рўйхатдан ўтказиш билан бир вақтда онлайн ҳисобрақамлар очиш имконияти яратилди;\n— муҳр ва штамплардан фойдаланиш талаби ҳамда тадбиркорлик субъектларининг устав фондига қўйилган минимал талаблар бекор қилинди;\n— давлат рўйхатидан ўтказиш экстерриториал тамойил асосида йўлга қўйилди;\n— хорижий инвестиция иштирокидаги корхоналарнинг устав фондига бўлган минимал талаблар камайтирилиб, 400 млн. сўм этиб белгиланди;\n— хорижий иштирокчининг фақат юридик шахс бўлишига доир талаб бекор қилиниб, уларнинг улуши 30 фоиздан 15 фоизга камайтирилди.\nPrevФёдор Раззақов китобининг тақдимоти нега Жиззахда ўтди?


Жажжи қонуншунослар – Сурхон тонги\nБош саҳифа / Таълим / Жажжи қонуншунослар\nДекабр 1, 2018\tТаълим Изоҳ қолдириш 400 Кўрилди\nНигина кўзида ёш билан синфхонага кириб келди. Ўқитувчи ундан нега йиғлаётганининг сабабини сўради. У эса Жасур мени “қиз боласан, ўғил болалар билан тенглаша олмайсан, жим ўтир, қизлар бир поғона пастда туриши керак”, дея кўпчиликнинг олдида изза қилди, — деди. Шу пайт Жасур ҳам хонага мағрурона кириб келди.\nБу воқеаларни кузатиб турган бошқа бир ўқувчи шартта ўрнидан туриб, ўқувчиларга қарата, наҳотки билмасаларинг, ахир Ўзбекистон Республикаси Конституциясининг 18-моддасида шундай дейилган:\n“Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъий назар, қонун олдида тенгдирлар”. Бу гапларни эшитиб турган Жасур Нигинани ноўрин ранжитганини англаб, тезда ундан кечирим сўради…\nЁш болалар тугул биз катталар ҳам баъзан қонунларни билмаслигимиз, ўз ҳақ-ҳуқуқимизни англамаслигимиз оқибатида турли муаммоларга дуч келамиз. Бугун ёш авлодга таълим-тарбия бериш баробарида уларга қонунларимизни, айниқса, Конституциямизнинг мазмун-моҳиятини англатишда кўмаклашишимиз лозим. Шунинг учун ўқувчиларни қонунлардан бохабар қилиш, Конституциямизга нисбатан ҳурмат руҳида тарбиялаш мақсадида ўзим раҳбарлик қилаётган 3-синф ўқувчилари билан биргаликда бош Қомусимиз қабул қилинганлигининг 26 йиллиги олдидан “Байроқ билан сирлашамиз” мавзусида очиқ дарс ташкил этдик. Унда ҳар бир ўқувчи Конституциядаги моддаларга шарҳ бериб, миллий рамзларимизни таърифлашди. Шундан сўнг, ўқувчилар томонидан кичик-кичик саҳнавий чиқишлар намойиш этилди. Очиқ дарсга ташриф буюрган ота-оналар ҳам фарзандларининг теран фикрларини эшитиб мамнун бўлишди. Бундан ташқари, дарсда мультимедия воситалари орқали видеоролик ҳам намойиш этилди. Ўқувчилар эса ундаги воқеаларни жонли муҳокама қилиш орқали, нутқи ва ҳозиржавоблигини синовдан ўтказишди.\nТермиз тумани 28-умумтаълим\nОлдинги Шеърият оқшоми\nКейинги Жасмина дизайнер бўлмоқчи


БМТ бош котиби Антониу Гутерреш июнь ойида Ўзбекистонга келади - 31.05.2017, Sputnik Ўзбекистон\nБМТ бош котиби Антониу Гутерреш июнь ойида Ўзбекистонга келади\nБМТнинг янги бош котиби июнь ойининг биринчи ярмида Марказий Осиё мамлакатлари бўйлаб сафарга чиқиши кутилмоқда 31.05.2017, Sputnik Ўзбекистон\n19:05 31.05.2017 (янгиланди: 19:06 31.05.2017)\n© Sputnik / Сергей Гунеев / Фотобанкка ўтишГенсек ООН Антониу Гутерреш\nБМТнинг янги бош котиби июнь ойининг биринчи ярмида Марказий Осиё мамлакатлари бўйлаб сафарга чиқиши кутилмоқда\nТОШКЕНТ, 31 май — Sputnik. БМТ бош котиби Антониу Гутерреш Марказий Осиё мамлакатлари бўйлаб турнеси доирасида Оролбўйи минтақасида бўлади, деб хабар бермоқда Podrobno.uz Олий Мажлис Қонунчилик палатаси спикер ўринбосари Борий Алихоновга асосланиб.\nБМТнинг янги бош котиби июнь ойининг биринчи ярмида Марказий Осиё мамлакатлари бўйлаб сафарга чиқиши кутилмоқда.\n"Мендаги маълумотларга кўра, Орол ва Оролбўйидаги ҳолат билан танишилади. Жаноб Гутерреш экологик объектларга ташриф буюради", — деган Алихонов.\nБМТнинг собиқ бош котиби Пан Ги Мун 2010 йилнинг апрель ойида Ўзбекистонда бўлган. Ўшанда у Нукусга ташриф буюрган ва Орол денгизини вертолётда туриб кузатган.\nПортугалия собиқ бош вазири Антониу Гутерреш 2017 йилнинг 1 январидан расман БМТ бош котиби лавозимига киришган.


Хитой янги қувват манбаларида ҳаракатланувчи автомобиллар ишлаб чиқаришни 4 мартага оширади\n09:23 / 16.01.2017\nХитой 2020 йилга келиб, янги энергияда ҳаракатланувчи автомобиллар (new energy vehicles, NEV) деб номланувчи маҳсулотлар ишлаб чиқаришни 4 бараварга ошириб, йилига 2 млн донага етказишни режалаштирмоқда.\nСиньхуа агентлигининг ёзишича, мазкур режалар хусусида ХХР саноат ва ахборот вазири Мяо Вэй маълум қилган. 2016 йилда Хитойда 517 минг дона NEV автомобиллари ишлаб чиқарилган.\nМяо Вэйнинг қайд этишича, 2025 йилга бориб, Хитой автомобиль бозоридаги савдоларнинг 20 фоизи айнан шу каби транспорт воситалари ҳиссасига тўғри келади.\nЯнги энергия манбаларида ҳаракатланувчи машиналарга асосан электромобиллар, гибрид машиналар ҳамда ёнилғи элементида (масалан, водород асосидаги электрокимёвий қурилма) юрадиган автомобиллар киради.\nДекабрь ойи ўрталарида хабар қилинганидек, Хитойнинг 5та компанияси мамлакат ҳудудида NEV автомобилларини ишлаб чиқаришга тахминан 432 миллион доллар сармоя киритишни режалаштирган. Хитой ҳукумати, шунингдек, 2020 йилга келиб, мамлакатда энг йирик тадқиқотлар ва ишлаб чиқариш марказини барпо этишни режалаштирган.\nХитой NEV автомобиллари\nХитой муқобил энергия соҳасида етакчига айланмоқда\n«Вақти келди» - Хитой КХДР бўйича баёнот берди\nХитойнинг Trumpchi автомобиль бренди “Трамп сабабли” АҚШ бозорига чиқмайдиган бўлди


Барча республика ихтисослаштирилган илмий-амалий тиббий марказлари (РИИАТМ) рўйхатда тилга олинган барча фуқароларга тиббий ёрдам кўрсатади.\nРўйхатга ушбу тоифадагаи одамлар киритилган:\n— 18 ёшгача болалар;\n— ҳомиладор аёллар (уларга акушер ва гинекология РИИАТМда хизмат кўрсатилади);\n— эндокрин касалликларидан азият чекувчлар (эндокринология РИИАТМ);\n— онкологик касалликларга чалинганлар (онкология ва тиббий радиология РИИАТМ);\n— силга чалинганлар (фтизиатрия ва пульмонология РИИАТМ);\n— жинсий йўл билан юқувчи касалликлардан жабр кўрганлар (дерматовенерология ва косметология РИИАТМ).\nБу тоифага кирувчи барча фуқаролар давлат ҳисобидан тиббий ёрдам оладилар.\nРўйхатга ҳарбий чақириқ комиссияларининг йўлланмасини олган ҳарбий хизматга чақириқ ёшидагилар ҳам киритилди.\nШунингдек, фуқаролалар ўзини-ўзи бошқариш идораларида моддий ёрдам олувчи ва кам таъминланган оилалар аъзолари сифатида ҳисобда турувчиларга ҳам бепул тиббий ёрдам кўрсатилади.\nБунгача ушбу рўйхатга болалигидан ногирон бўлганлар, ота-онасидан айрилган етимлар, I ва II гуруҳ ногиронлари, ёши бўйича ишламайдиган пенсионерлар, 1941-1945 йиллардаги уруш вақтида меҳнат фронти иштирокчилари, Чернобил АЭСдаги аварияни бартараф этишда иштирок этган ногиронлар, байналмилал ҳарбийлар киритилган эди.\nМазкур рукндаги бошқа мақолалар: « Илмий-тадқиқот муассасаларининг инфратузилмасини янада мустаҳкамлаш ва инновацион фаолиятини ривожлантириш чора-тадбирлари тўғрисида\tЯнги иш жойлари – давлат буюртмасига биноан »


Мексика президенти Ньето АҚШ президенти Трамп билан учрашувини бекор қилди\n26 июн 2022, Тошкент вақти: 20:19\nМексика президенти Энрике Пенья Ньето.\nМексика президенти Энрике Пенья Ньето 31 январь куни АҚШга қиладиган расмий сафарини бекор қилди.\nСи Эн Эн телеканалининг пайшанба куни билдиришича, бунга президент Дональд Трампнинг Месика чегарасига девор қуриш тўғрисидаги баёноти сабаб бўлган.\nДональд Трамп пайшанба куни Мексика девор қурилишига пул тўлашдан бош тортса, Пенья Ньето Вапшингтон сафарини бекор қилиши керак, деб билдирган эди.\n-Агар Мексика Қўшма Штатларнинг адолатли таклифига ҳурмат билан муносабатда бўлмаса, бундай учрашув натижасиз бўлади ва мен бошқача йўлдан бормоқчиман. Бизнинг бошқа танловимиз йўқ, - деди Дональд Трамп.\nОқ уй тарқатган маълумотга қараганда, Трамп Мексикадан импорт қилинаётган маҳсулотларга 20 фоизли қўшимча солиқ солишни ва мана шу солиқ эвазига чегарадаги деворни қуриб битказишни таклиф қилган.\nЧоршанба куни Доналд Трамп мазкур деворни қуриш ишлари яқин фурсатда бошланишини эълон қилган эди. Трамп ABC News каналига берган суҳбатида девор қурилиши ҳаражатларини Мексика қоплашини айтган.\nМексика президенти Энрике Пенья Ньето халқига қарата қилган мурожаатида Трампнинг бу қарорини қоралади.


Халқаро комиссия июн воқеалари юзасидан хулосасини мартда эълон қилади\nЎш ва Жалолобод вилоятларида июн ойида амалга оширилган зўравонликлар сабабларини ўрганган халқаро комиссия ўз ҳисоботини мартда эълон қилади. Ҳисобот Қирғизистонда тинчликни барқарорлаштириш ва ярашув жараёнига ўз ҳиссасини қўшади, демоқда комиссия аъзолари.\nТаркибига 7 мутахассис кирган халқаро комиссия июн воқеалари сабабларини ўрганишни октябрда бошлаган эди.\nШу кунда воқеа сабабларини ўрааниш учун зарур, деб топилган материаллар йиғиб бўлди.\nБу маълумотларни Халқаро комиссия раиси, ЕХҲТ парламент ассамблеясининг Марказий Осиё бўйича вакили Киммо Килюнен 27 январ куни ўтказилган матбуот анжуманида эълон қилди.\nКилюнен ўзи бошқарган гуруҳ фаолияти тўғрисида ҳисоб берар экан, 25 октябрдан 15 декабргача Ўш ва Жалолободда комиссиясининг ваколатхоналари ишлаганини айтиб ўтди.\n- Комиссия июн қирғини қурбонлари ва гувоҳлари бўлган 400 нафар атрофидаги одам билан суҳбатлар ўтказди. Сўралганларнинг 45 фоизи ўзбеклар, 40 фоизи қирғизлардир. Бундан ташқари комиссияга 100 га яқин ёзма ариза келиб тушган, деди Киммо Килюнен.\nКилюненга кўра, комиссия ўз хулосасини ҳаммаси бўлиб 700 га яқин киши билан ўтказилган интервьюлар асосида чиқаради.\nКомиссия раиси ўзлари чиқарадиган хулосанинг аҳамияти ҳақида гапирар экан, жумладан мана бундай деди:\n- Албатта, биз максимал даражада холис хулоса чиқаришга ҳаракат қиламиз. Воқеанинг барча сабаларини ўрганиб, ўз тавсияларимизни ҳам берамиз. Кейин ҳисоботимизни ким ўқимасин, ундан холис, объектив маълумотларни топа оладиган бўлади. Баъзи сиёсатчилар хулосада келтириладиган фактлардан ўз манфаатлари йўлида фойдаланишга уриниб кўриши мумкин. Бироқ биз бунга йўл қўймаймиз. Бизнинг ҳисоботимиз жамиятда тинчлик ўрнатилишига хизмат қилади.\nХалқаро комиссия раисининг айтишича, ҳисоботда фожеанинг тарихий илдизлари юзасидан ўтказилган тадқиқотлар ҳам ўрин олади.\n- Биттагина сабабни кўрсатиш билан чекланиб бўлмайди. Масаланинг тарихий, маданий, сиёсий жиҳатлари бор. Ҳаммасини кўриб чиқамиз. Биз 90 йилдаги воқеаларга тегишли материалларни ўргандик, қиёсладик, таҳлил қилдик. Комиссиямизнинг бир аъзоси Валерий Тишков шу соҳада мутахассис.\nВалерий Тишков - россиялик антрополог олим. У ва Килюнендан ташқари комиссия таркибида автралиялик, туркиялик, франциялик, эстониялик ва англиялик олимлар бор.\nХалқаро комиссия шу кунларда ўз ишини якунлаш арафасида турибди. Февралда комиссия аъзолари ҳисоботни ёзиш учун Финляндияда йиғилади. Ҳисобот, Килюненга кўра, мартнинг ўрталарида тайёр бўлади ва Қирғизистон ҳукуматига, БМТ, ЕИ, ЕХҲТ ва МДҲга тақдим этилади.\nЎш ва Жалолобод вилоятларида июн ойида амалга оширилган зўравонликлар сабабларини ўрганган халқаро комиссиянинг мақоми тўғрисида қисқа маълумот:\nКиммо Килюненга кўра, комиссия БМТ, ЕИ ва ЕХҲТ билан маслаҳатлашувлар ўтказиш жараёнида тузилган. Лекин тилга олинган уч ташкилотдан биронтаси ҳам мазкур комиссияга ўз мандатини берган эмас.\n"Комиссия фаолиятини шимолий давлатлар, Европа Иттифоқи, АҚШ ва бошқа давлатлар молиялаштирди", деди Киммо Килюнен.


www.ziyouz.uz | Страница 1173 из 1296 | Зиё истаган қалблар учун!\nСаид Аҳмад. Тамом, давоми йўқ (ҳажвия)\nЭр-хотин бахтиёр эди.Хотин лампочкага боласининг пайпоғини кийдириб, тавонини ямаб ўтирарди. Эр диванга ёнбошлаб беозор мудрарди. Хотин эрининг мудрашини тарқатмоқчи бўлиб, бирон гап ўйлаб топаман дейди-ю, гап ўлгир кела қолмайди. У ўйлаб-ўйлаб охири бир гап топгандек бўлди.— Ҳой, эр, мунча мудрайсиз? давоми…\nСаид Аҳмад. Шер (ҳажвия)\nЁшлик пайтларимда Қўзивой деган ўртоғим бўлгувчи эди. Буни қаранг, шу кўчадан ўтиб кета туриб ўшани кўргим келиб, самоварга кирдиму суриштирдим.— Қайси Қўзивой, — дейишди самовардагилар ҳайрон бўлишиб.— Мўминжон аканинг ўғлида.— Э-ҳа, — деди қулоғига танга қистирган мўйловдор самоварчи. — Қўзивой давоми…\nСаид Аҳмад. Туйнук (ҳажвия)\nБадалбек янги ичкуёв бўлганидан ҳали қўни-қўшниларини танимайди. Бугун дам олиш куни, Бадалбек нима қилишини билмай ҳовлида айланиб юрибди. Кўчага чиқай деса, қаёққа боради? Битта яримта ўртоғини бошлаб келай деса, ҳали қайин онасининг феълини билмайди. У қўлини орқасига қилиб айланиб юраркан давоми…\nСаид Аҳмад. Собиқ (ҳажвия)\nХоҳ ишонинг, хоҳ ишонманг, биринчи куниёқ тўққиз тонна пахта терибман. Аввалига ўзим ҳам ҳайрон бўлиб қолдим. Тавба, шунча пахтани ўзим тердимми, ё биров қўшиб қўйдими? Эртасига бир ғайратга ўн ғайрат билан пахта териш мана бунақа бўлади, деб ишга тушиб кетдим. давоми…\nСаид Аҳмад. Чироқни ўчир (ҳажвия)\nМажлис раиси тикув фабрикасининг директори Азларовга сўз берди. Азларов салмоқли қадамлар билан битта-битта босиб минбар томонга йўл олган эди, қорнида бир нима узилиб кетгандек икки букчайиб, аранг минбарга етиб олди.Ўртоқлар!У «ўртоқлар»ни шундай қаттиқ айтдики, олдидаги қоғоз оғзидан чиққан шамолдан учиб давоми…\nСаид Аҳмад. Иқрор (ҳажвия)\nРаҳмонали кўнгли пошшо бўлиб келарди. Бугун ҳам хотинини доғда қолдириб, ўша жойга борди. Маишат кечагидан ҳам зўр бўлди. Бугун хотинига нима баҳона қилса экан? У уйга яқинлашган сари баҳона топишга шошарди. Шунга ҳам баҳонами? Кечаги мажлиснинг давоми бўлди, деб қўяқолади-да!Такси давоми…\nСаид Аҳмад. Хуррак (ҳажвия)\nОдамнинг қанақалиги сафарда билинади.Калонхўжаев ўринбосар танлашга жуда уста одам. Мана, Мўминов деган мўмингина одамни ўзига ўринбосар қилиб олди. Бечора Мўминов мусичанинг ўзи. Калонхўжаев қўнғироқ босиб чақирганда эгилиб, ғилдиракка ўхшаб ғилдираб киради-да, унинг гапларини чурқ этмай эшитиб, коптокка ўхшаб яна думалаб давоми…\nСаид Аҳмад. Чол куёв билан кампир келин (ҳажвия)\nЗАГС эшиги олдидаги скамейкада беқасам тўн кийган чол билан крепжоржетдан кўкрак бурма кўйлак кийган кампир ўтирибди. Чолнинг қўлида бир даста гул. Кампир резинкаси оёғини қисиб юборган шекилли, капрон пайпоқни ҳимариб, тўпиғига тушириб олибди. ЗАГС эшигига кирган ҳам, чиққан ҳам уларга давоми…\nСаид Аҳмад. Чучвара (ҳажвия)\nМажлисда унга:— Сен бола, чучварани хом санаб юрибсан. Шошма ҳали, жўжани кузда санаймиз. Бу қанақаси, сирканг сув кўтармайдиган бўлиб қопти, — дейишди.Холиқнинг тепа сочи тик бўлиб кетди. У уч йилдан бери пахта бригадасида бошлиқ. Бригадага ўтишдан аввал парранда фермасида, ундан давоми…\nСаид Аҳмад. Гугурт (ҳажвия)\nИшдан жуда табиатим равшан қайтдим. Энди қўлимга гулқайчини олиб айвонга чиққан эдим, эшик тақиллаб қолди.— Айтганча, эсимдан чиқибди,— деди жияним. — Мирвали ака икки марта ўғлини чиқазди. Уйида меҳмонлар бор эмиш, чиқармишсиз. Ҳойнаҳой яна бола чиқазади.Эшикни очсам, дарҳақиқат, Мирвалининг ўғли. давоми…\n1 173-саҳифа. Жами: 1 296Боши«1 1691 1701 1711 1721 1731 1741 1751 1761 1771 178»Охири


26 октябр 2021, Тошкент вақти: 16:58\nАйрим тахминларга кўра, Қаршидаги подъезд қулашига газ қувуридаги портлаш сабаб бўлган.\nЎзбекистон инсон ҳуқуқлари жамияти Қашқадарё вилояти бўлими раҳбари Гулшан Қораеванинг Озодликка маълум қилишича, маъшум воқеа Қаршидаги "Пахтазор" мавзесидаги 28-уйда 25 декабр куни эрталаб соат тўққизлар атрофида содир бўлган.\n- 25 число куни соат 9 лардан ўтиб, 20 та кам 10 ларга яқин жуда ҳам қаттиқ портлади. Худди бомба портлагандай бўлди. Деворлар¸ деразалар¸ эшиклар қимирлаб қолди. Жуда ҳам қўрқинчли бўлди-да бу, дейди Гулшан Қораева.\nҚаршилик бир йигитнинг айтишича, портлаш шу даражада қаттиқ бўлганки, ҳатто 30 километр узоқликда яшовчи фуқаролар ҳам бу овоздан ларзага тушганлар.\n- Жуда ëмон портлаш бўлган лекин. Қарийб 30 километр наридагиларга ҳам овози эшитилган. Тўртта подъездли домнинг ўртадаги иккита подъезди ўпирилиб тушган. Қисқаси, четдаги иккита подъезд алоҳида алоҳида қолиб кетган, дейди қаршлик йигит.\nҚарши шаҳрида яшовчи бошқа бир муштарий портлаш содир бўлган жойга бориб, фожеа оқибатларини ўз кўзи билан кўрган.\n- Домнинг иккита подъези ўртадан кесилиб қолган. Тўрт этажли дом умуман ўртаси кесилган. Бу тарафи тумбочкадай қолган¸ бу томони ҳам тумбочкадай қолган, дейди қаршилик фуқаро.\nҲуқуқ фаоли Гулшан Қораева ҳам 25 декабр куни фожеа содир бўлган жойга борганини айтади.\nГулшан Қораева: Соат бешларда ўша ерга бордим. Умуман тўрт томони ўралган. Милициялар қўймайди. 100 метрлардан уже ëпилган. Нариги томонига кириб бўлмайди.\nОзодлик: Портлаган бинога кўзингиз тушдими?\nГулшан Қораева: Ҳа¸ кўзим тушди. Нариги подъезддаги арматуралар бўлади-ку - ўшанга портлаган жойнинг гиламлари илиниб қолган экан. Кранлар¸ КамАЗлар ишлаëтган эди. Тез ëрдам зир-зир кириб чиқиб кетаëтган эди. Тириклар бормиш, деган гап бор-да.\nОзодлик: Ўликлар сони-чи? Нечта одам ўлган?\nГулшан Қораева: Бу нарса ҳали ҳам номаълум. 10 дан зиëд одам ўлган лекин. Биттасини аниқ биламан - тўртта боласи йўқ. Менимча, ҳали топилмаган. Савдо қиларкан у аёл. Эрталаб савдога чиқиб кетган. Уйда тўртта боласи қолиб кетган.\nОзодлик: Неча ëш бўлган болалар?\nГулшан Қораева: Мактаб ëшидаги болалар бўлган.\nОзодлик: Бу тўрт бола ўликлар орасидан чиқмаганми?\n- Йўқ¸ йўқ. Энди ким билади¸ тўртта қават ерга киргандан кейин битта-битта олади-да. Ким билади бу болалар қаерда. Балки ўлмай бетоннинг тагида қолгандир улар, дейди Гулшан Қораева.\nОзодликка маълум бўлишича, портлаш натижасида жароҳатланганлардан ўн бир киши Қаршидаги Шошилинч тиббий ëрдам марказига келтирилган.\nШифохона мутасаддиларидан бири билан телефон орқали боғланиб, жароҳат олган фуқароларнинг аҳволи билан қизиқдик.\nОзодлик: Жароҳатланганларнинг аҳволини билмоқчи эдик...\n- Аҳволи яхши. Ëмон эмас. Лечение олишаяпти.\nОзодлик: Қанақа диагноз билан тушди улар?\n- Катта нарса бу. Мен сизга буни телефонда айтолмайман.\nОзодлик: Жароҳатланганлар сони неча одам ўзи?\n- 11 нафар эди¸ олти нафар қолган эди.\n- Қолганлари яхши. Амбулатория кўринишида даволанишга кетган, деди Қаршидаги Шошилинч тиббий ёрдам маркази мутасаддиларидан бири.\nҚарши шаҳар Ички ишлар бўлимига қўнғироқ қилганимизда эса навбатчи милиция ходими Қаршида умуман портлаш бўлмаганини билдирди.\nОзодлик: Қаршида портлаш бўлди, дейишди. Портлаш сабабларини ўрганаётган эдик...\n- Опажон¸ бу ҳақда биз ҳеч қандай маълумотга эга эмасмиз.\nОзодлик: Нимадир портлабди-ю.\n- Ҳеч нарса портлагани йўқ, деди Қарши шаҳар ИИБ навбатчи ходими.\nҚаршилик фуқароларнинг Озодликка маълум қилишларича, Қашқадарёдаги маҳаллий телеканаллар портлаш газ қувурларидаги носозлик туфайли келиб чиққанини ва портлаш натижасида уч киши ўлгани ҳақида хабар қилишган.\nUzmetronom.com сайти Қаршидаги портлашда тахминан 11 киши ўлгани ҳақида ёзади.\nЛекин қаршилик аксар фуқаролар портлаш қурбонлари сони бундан-да кўп бўлишини тахмин қилишади.\nОзодликка маълум бўлишича, "Пахтазор" мавзесидаги тўрт қаватли 28-уйнинг портлаш содир бўлган 2 та подъездида 16 та хонадон жойлашган.\nҲар бир ўзбек оиласида камида тўрт- беш киши бўлиши ва эрталаблари кўпчилик уйида бўлиши ҳисобга олинса, қурбонлар сони кам бўлмаганлигини тахмин қилиш мумкин.\nБиз суҳбатда бўлган айрим қаршиликлар портлаш газ туфайли бўлмаганини айтиб, бу борадаги тахминларни келтиришади.\n- Одамлар газданмас, дегандай қилишаяпти. Бомба дейишаяпти чоғи, дейди қаршилик фуқаро.\n- Портлаш жуда кучли бўлган. Нимадир қўйилган ичига. Газданмас бу. Газдан бунчалик портламайди, дейди қаршилик бошқа бир фуқаро.\nҚаршилик ҳуқуқ фаоли Нодир Аҳатов ҳам 25 декабрдаги портлаш газ туфайли юзага келгани ҳақидаги тахминларга қўшилмаслигини айтади.\n- Бу биринчи портлаш эмас. Бундан икки ҳафталар олдин Шайхали қўрғончасида ҳам худди шундай дом портлаган. Пахтазор митти тумани 28 домнинг воқеаси ва Шайхали қўрғончасидаги домнинг ўпирилиши жуда ҳам бир-бирига ўхшайди. Портлашнинг ўзи¸ ернинг тагига кириб кетишининг ўзи бир-бирига ўхшайди. Бундан ташқари, Шайхали қўрғончасидаги домда ҳам¸ Пахтазор кичик туманидаги домда ҳам зонада ишлаëтган одамлар яшаган. Баъзи бировларнинг айтишича¸ МХХ да ишлайдиган қандайдир полковник ҳам яшаган. Бунинг ҳам иши бир томондан зона билан боғлиқ, деган гаплар юрибди. Яъни бу ерда портлаш давлат куч ишлатар органларига ишлаëтган одамларга йўналтирилган, деган фикр бор. Бу халқнинг фикри. Бу режалаштирилган қандайдир тадбир. Бу атайин портлатилган, деган гап юрибди, дейди Нодир Аҳатов.\nҚашқадарё вилоят фавқулодда вазиятлар бошқармасига қўнғироқ қилиб, воқеа тафсилотлари билан қизиқдик.\n- Бизларда ҳозир ҳеч қандай офицерлар ҳам йўқ-да. Ҳаммаси воқеа жойида.\nОзодлик: Қурбонлар сони ҳақида маълумот йўқми?\n- Ҳеч қандай маълумот йўқ.\nОзодлик: Икки ҳафта олдин яна қаердадир портлаш бўлган экан. Бўлганми шунақа ҳолат?\n- Бунисини мен телефонда айтолмайман, деди Қашқадарё вилоят фавқулодда вазиятлар бошқармаси ходими.


Низомий университетидаги "замдекан воқеаси" қурбони: "Мени кимдир тушунадими?" — Sof.uz\nНизомий университетидаги "замдекан воқеаси" қурбони: "Мени кимдир тушунадими?"\n21.12 15:45 1133 Ўзбекистон\nБугун “Тошкент ёшлар форуми–2021” доирасида "Аёллар форуми" бўлиб ўтди. Форумда Низомий номидаги Педагогика университетида содир бўлган “замдекан машмашаси”нинг асосий иштирокчиси Муштарий Камилова нутқ сўзлади. Бу ҳақда Замон.уз хабар берди.\nМуштарий Камилова ўз чиқишида мазкур воқеага кенг тўхталиб, ўз орзуларига етишишида бу воқеа тўғаноқ бўлганини айтди. У нутқи давомида айбловни тўлиқ иккинчи томон яъни Педагогика университети декан ўринбосарига юклади.\n“Дўстларим, севимли ишим, ўқишим ва келажак учун катта режаларим бор эди. Лекин 2021 йилнинг 18 октябр куни саноқли сонияларда ҳаммасини йўқотдим.\nМенинг орзуларим ва ҳаётимни ўғирлаган инсон исми — Юлдашбек Боғабаев. Менинг университетимда декан ўринбосари лавозимида ишлаган, менинг номусимга тегишга ҳаракат қилиб, сўнг деразадан улоқтирди.\nЎша пайтда бирон суягим омон қолмаган деб ўйладим, оғриқ шу қадар кучли эди. Баъзан, ҳозир уйғонаман-у, барчаси оддий туш бўлиб чиқадигандай туюлади”, – дейди у.


Элдор Шомуродов август ойида Россия чемпионатининг энг яхши футболчиси бўлди\nЭлдор Шомуродов август ойида Россия чемпионатининг...\n03.09.2019 13:52 0 1465\n«Ростов» ҳужумчиси Элдор Шомуродов август ойи якунларига кўра Россия чемпионатининг энг яхши футболчиси, деб тан олинди.\nЎзбекистон миллий терма жамоаси ҳужумчиси август ойида Россия чемпионатида «Ростов» таркибида 5 та учрашувда майдонга тушди ва 5 та гол урди. Айни вақтда у Россия премьер-лигасида тўпурарлар рўйхатини бошқариб бормоқда.\nЭслатиб ўтамиз, Элдор Шомуродов Эктор Купер томонидан Ўзбекистон миллий терма жамоасига чақирилган ва ЖЧ саралаши доирасида 5 августда Фаластинга қарши кечадиган баҳсда майдонга тушиши кутилмоқда.\nфутбол Элдор Шомуродов\nСпорт 13/11, 23:01\nМуҳаммад Салоҳ коронавирусга чалинди\nСпорт 10/11, 22:34\nРоналдуга янги клуб топишди\nСпорт 04/11, 21:00\n«Барселона» 17 ёшли вундеркиндини 400 миллион еврога баҳолади\n#муҳсин фахризода - 2